
VENDIM

Nr. 00–2026-3430 vendimi (233)

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga gjyqtarët:

	Sokol Sadushi  
	- Kryesues

	Arbena Ahmeti  
	- Anëtare

	Gentian Medja  
	- Anëtar

	Sokol Ngresi  
	- Anëtar

	Margarita Buhali 
	- Anëtare


më datë 27.04.2026, mori në shqyrtim, në seancë gjyqësore, çështjen administrative me nr. 30006-00241-00-2023 akti me:

PADITËS: Shoqata “Albanian Renewable Energy Association” (Area)

TË PADITUR:  Këshilli i Ministrave

Enti Rregullator i Energjisë

PERSONI I TRETË: Ministria e Industrisë dhe Energjetikës

OBJEKTI:  Shfuqizimi i vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””.

Shfuqizimin e vendimit nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM nr. 396 datë 13.05.2020”.

Shfuqizimin e vendimit të ERE nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021".

Marrja e masës së pezullimit të zbatimit të vendimit nr. 94, datë 08.06.2020 të Entit Rregullator të Energjisë, deri në përfundimin e shqyrtimit gjyqësor të çështjes.

BAZA LIGJORE: Nenet 7/a, 10.2 shkronja “b”, 15/d, 16, 17/1/a, 18/1, 21, 28, 29 vijues, 37, 43.2 të ligjit 49/2012 “Për gjykatat administrative dhe gjykimin e mosmarrëveshjeve administrative”; nenet 32/a, 154 e vijues të KPC; nenet 4, 11, 15, 17, 41, 42, 118 i Kushtetutës; nenet 3.3, 4, 11, 108/a/ii, 109 e vijues të ligjit nr. 44/2015 “Kodi i Procedurave Administrative”; nenet 1, 2, 21, 22, 23 të ligjit nr.7/2017 “Për nxitjen e përdorimit të burimeve të rinovueshme të energjisë”; nenet 10 e 16 të ligjit nr.43/2015 “Për sektorin e energjisë elektrike”; nenet 6 e 20 të ligjit nr.9501, datë 3.4.2006 “Për ratifikimin e traktatit të krijimit të komunitetit të energjisë”.

KOLEGJI ADMINISTRATIV I GJYKATËS SË LARTË
pasi dëgjoi relatimin e gjyqtarit relator Sokol Ngresi, parashtrimet e palëve dhe të pjesëmarrësve në gjykim, sipas rastit, dhe shqyrtoi shkaqet e ngritura në rekurs, kundërrekursin, vendimin e kundërshtuar dhe aktet e dosjes gjyqësore në funksion të këtyre shkaqeve,

VËREN

I. Rrethanat e çështjes

1. Pala paditëse AREA është organizatë jofitimprurëse, në formën e shoqatës, e regjistruar me vendimin nr.3538, datë 25.03.2013, të Gjykatës së Rrethit Gjyqësor Tiranë. Anëtarë të saj janë shoqëri koncesionare që operojnë me hidrocentrale të ndërtuara sipas kontratave të koncesionit dhe janë të licencuara për prodhimin e energjisë elektrike nga Enti Rregullator i Energjisë. Në pikën 2, të nenit 4, të statutit të shoqatës, parashikohet se “2. Shoqata do të përfaqësojë interesat e sektorit të energjisë së rinovueshme të Shqipërisë, përfshirë profesionistët, kompanitë dhe subjekte të tjera që veprojnë në fushën e energjisë së rinovueshme në Shqipëri (përfshirë subjektet kombëtare dhe ndërkombëtare.”. Ndërsa në pikën 3, parashikohet: “3.2 Përfaqësimi i nevojave të të gjithë kompanive dhe subjekteve anëtare, dhe të jetë mbrojtësi kryesor dhe nxitësi i sektorit të energjisë së rinovueshme në Shqipëri dhe rajon. 3.3 Nxitja e zhvillimit të qëndrueshëm të Shoqatës, sektorit të energjisë së rinovueshme të Shqipërisë dhe ekonomisë së Shqipërisë, duke nxitur dhe lehtësuar liberalizimin e tregut, përmirësimet ligjore rregullative dhe politike, transparencën dhe investimet e huaja brenda sektorit të energjisë së rinovueshme të Shqipërisë.”
2. Anëtarët e shoqatës AREA janë shoqëri koncesionare të cilat operojnë hidrocentralet e ndërtuara në bazë të kontratave të koncesionit të lidhura me Autoritetin Kontraktor, personin e tretë Ministria e Industrisë dhe Energjisë (MIE) dhe janë të pajisura nga pala e paditur ERE me licenca për prodhimin e energjisë elektrike. Shitblerja e energjisë elektrike realizohet bazuar në kontrata afatgjata të lidhura me subjektin e furnizimit të energjisë elektrike (aktualisht FTL), me çmime të rregulluara nga pala e paditur ERE.
3. Në nenin 3.1, shkronja “j”, të ligjit nr.7/2017 “Për nxitjen e përdorimit të burimeve të rinovueshme të energjisë” parashikohen elementet përkatës për identifikimin e shoqërive koncesionare si prodhuese të energjisë së rinovueshme, ku përcaktohet se çdo prodhues që prodhon energji elektrike nga burime të energjisë së rinovueshme, në rastin e energjisë hidrike me një kapacitet të instaluar deri në 15 MW për një njësi gjeneruese dhe që përfitojnë nga skemat mbështetëse, në përputhje me parashikimit e këtij ligji përkufizohet si: “Prodhues me përparësi”.
4. Ndërsa në nenin 3.1, shkronja “nj”, të ligjit nr.7/2017, “Prodhuesit ekzistues me përparësi” janë prodhuesit me përparësi, nga burimet hidrike, të cilët pavarësisht nga momenti i nënshkrimit të kontratës me autoritetin kontraktor, janë pajisur me “Certifikatën e pranimit të veprës”, sipas legjislacionit përkatës, brenda datës 31 dhjetor 2020.”.
5. Bazuar në nenin 21, të ligjit nr. 7/2017, ndër të tjera, pala e paditur Këshilli i Ministrave është ngarkuar që brenda 12 muajve të miratojë aktet nënligjore sipas nenit 22, pika 2 dhe 4, të këtij ligji. Prandaj, Këshilli i Ministrave ka nxjerrë VKM nr. 687, datë 22.11.2017 “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.
6. Në pikën 3, të VKM nr.687, datë 22.11.2017, për metodologjinë e llogaritjes së çmimit të blerjes së energjisë elektrike, parashikohet se “Çmimi vjetor i blerjes (lekë kw/orë) = Çmimi mesatar vjetor i tregut të ditës në avancë (HUPX DAM), i energjisë elektrike në profilin bandë (baseload) i vitit përkatës të bursës hungareze (HUPX) të energjisë elektrike në euro cent kw/orë x bonusin për promovimin e burimeve të rinovueshme në masën 1.30 x normën mesatare të këmbimit në euro/lekë për vitin e fundit”.
7. Bazuar në metodologjinë e sipërcituar, pala e paditur ERE ka përcaktuar çdo vit çmimin vjetor të energjisë elektrike dhe më konkretisht: Sipas vendimit të ERE nr. 19, datë 19.01.2018: “Çmimi vjetor i blerjes së energjisë elektrike, që do t’u paguhet prodhuesve ekzistues me përparësi për vitin 2018, do të jetë 8.5652 lekë kw/orë “.
8. Sipas vendimit të ERE nr. 8, datë 17.01.2019: “Çmimi vjetor i blerjes së energjisë elektrike, që do t’u paguhet prodhuesve ekzistues me përparësi për vitin 2019 të jetë 8.4582 lekë kw/orë”;
9. Sipas vendimit të ERE nr.7, datë 16.01.2020: “Miratimin e çmimit vjetor të blerjes së energjisë elektrike prej 8.0532 lekë kw/orë, i cili do t’u paguhet prodhuesve ekzistues me përparësi për vitin 2020".
10. Sipas vendimit të ERE nr.7, datë 16.01.2020, me publikimin e raportit vjetor të Bankës së Shqipërisë për vitin 2019, në rast se kursi i këmbimit lekë/euro do të rezultonte i ndryshëm nga vlera e publikuar deri në marrjen e këtij vendimi, pala e paditur ERE do të korrigjonte çmimin vjetor të blerjes së energjisë elektrike, i cili do t’u paguhet prodhuesve me përparësi për vitin 2020.
11. Në vijim, pala e paditur KM, me propozimin e personit të tretë MIE, ka nxjerrë VKM nr.396, datë 13.05.2020 “Për disa ndryshime në vendimin nr. 687, datë 22.11.2017, të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.
12. Kjo VKM, e cila është nxjerrë, bazuar në nenin 100 të Kushtetutës, si edhe të pikave 2 dhe 3, të nenit 22, të ligjit nr. 7/2017, parashikon se “1. Në pikën 3, të vendimit nr. 687, datë 22.11.2017, të Këshillit të Ministrave, fjalët “. masën 1.30 “ zëvendësohen me “... në masën 1.20... “.  Ngarkohet ERE për përcaktimin e çmimit të aplikueshëm për prodhuesit ekzistues me përparësi, brenda 30 (tridhjetë) ditëve nga hyrja në fuqi e këtij vendimi. Ky vendim hyn në fuqi pas botimit në Fletoren Zyrtare”.
13. Pas botimit të kësaj VKM në Fletoren Zyrtare, pala paditëse AREA i është drejtuar personit të tretë MIE me shkresën e datës 28.05.2020, me anë të cilës kërkonte realizimin e një takimi për të diskutuar në lidhje me shkaqet që kishin sjellë në dërgimin e këtij propozimi nga ana e ministrit dhe marrjen e këtij vendimi nga ana e Këshillit të Ministrave, i cili, sipas palës paditëse, është në cenim të interesave të prodhuesve dhe investitorëve në fushën e prodhimit të energjisë elektrike nga HEC. 
14. Meqenëse nuk i është kthyer përgjigje, me shkresën datë 02.06.2020, pala paditëse AREA ju drejtua përsëri personit të tretë MIE, palës së paditur ERE, si edhe Sekretariatit të Komunitetit të Energjisë në Vjenë. Edhe për shkresën e dytë nuk ka marrë përgjigje.
15. Ndërkohë, pala e paditur ERE, me vendimin nr.94, datë 08.06.2020, ka vendosur: “1. Çmimi i aplikueshëm për prodhuesit ekzistues me përparësi, në zbatim të ndryshimeve të miratuara në VKM nr. 396, datë 13.05.2020, të jetë 7.448 leke/Kw/orë 2.Ky vendim i shtrin efektet nga hyrja në fuqi e deri me 31.12.2020... 3.Me publikimin e raportit vjetor te Bankës së Shqipërisë për vitin 2019 në rast së kursi i këmbimit lekë/Euro do rezultojë i ndryshëm nga vlera e publikuar deri në marrjen e këtij vendimi, ERE do të korrigjojë çmimin vjetor të blerjes së energjisë elektrike, i cili do tu paguhet prodhuesve me përparësi për vitin 2020. 4.Me hyrjen në fuqi të këtij Vendimi, Vendimi i Bordit nr. 7, datë 16.01.2020 shfuqizohet.”
16. Në këto rrethana, pala paditëse AREA, në datën 25.06.2020, ka paraqitur kërkesëpadi në Gjykatën Administrative të Apelit me shkak ligjor dhe objekt: Shfuqizimin e Vendimit të Këshillit të Ministrave Nr. 396, datë 13.05.2020 “Për disa ndryshime në Vendimin Nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””. Shfuqizimin e Vendimit Nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM Nr. 396 datë 13.05.2020”. Marrja e masës së pezullimit të zbatimit të Vendimit Nr. 94, datë 08.06.2020 të Entit Rregullator të Energjisë, deri në përfundimin e shqyrtimit gjyqësor të çështjes”.
17. Pas ngritjes së padisë, pala e paditur ERE, ka nxjerrë edhe vendimin nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021", me të cilin ka lënë në fuqi vendimin e saj me nr.94, datë 08.06.2020, duke konfirmuar çmimin prej 7.448 lekë kw/orë, si ulje e bonusit të përcaktuar në metodologjinë e miratuar me VKM nr.687/2017, të ndryshuar me VKM nr.396 datë 13.05.2020.
18. Gjykata Administrative e Apelit me vendimin nr. 79 (86-2022-740), datë 24.11.2022 ka vendosur: “Rrëzimin e padisë.”
18.1 Kjo gjykatë ka arsyetuar se “[....]kryesisht konstatoi se pala paditëse AREA ka legjitimitet aktiv për ngritjen e padisë objekt i këtij gjykimi. Gjykata vëren se për të parashtruar një kërkim në gjykim ose për të kundërshtuar këtë kërkim është e nevojshme që të ketë interes. Ky interes është dobia për të kërkuar me anë të gjykatës njohjen ose rivendosjen e një të drejte të mohuar ose të shkelur. E drejta e një subjekti për të paraqitur një padi para gjykatës që përbën një nga kushtet formale të padisë në gjykimin administrativ, lidhet në mënyrë të drejtpërdrejtë me identifikimin e legjitimitetit të tij. Subjektet që ushtrojnë të drejtën për të ngritur padi para gjykatës administrative, kanë detyrimin të provojnë legjitimitetin e tyre, duke provuar lidhjen e drejtpërdrejtë midis të drejtës apo interesit të pretenduar si të cenuar dhe aktit administrativ i cili kundërshtohet si i paligjshëm. Interesi duhet të jetë aktual, domethënë se dëmi që i shkaktohet paditësit dhe që kërkohet të shmanget me padinë duhet të ketë ngjarë në kohën e ngritjes së padisë ose të vërtetohet në një kohe te ardhme shume të afërt, jo thjesht të ardhme. Pala paditëse AREA provon interesin e ligjshëm në ngritjen e padisë, si të bazuar në legjislacionin në fuqi dhe veçanërisht në nenin 15 të ligjit nr.49/2012, pasi VKM nr.396/2020 dhe vendimet e ERE nr.94/2020 dhe nr.16/2021 janë akte administrative normative.

18.2 Pala paditëse AREA është organizatë jofitimprurëse, në formën e shoqatës, e regjistruar me vendimin nr. 3538, datë 25.03.2013 të Gjykatës së Rrethit Gjyqësor Tiranë. Në përbërje të kësaj shoqate janë aktualisht dhjetëra prodhues me përparësi të energjisë elektrike me kapacitet prodhues deri në 15 MWh. Anëtarët e kësaj shoqate janë shoqëri koncesionare, të cilat operojnë në HEC-et e ndërtuara në bazë të kontratave të koncesionit dhe janë të pajisura me licencën e prodhimit të energjisë elektrike nga ERE. Shitblerja e energjisë së prodhuar realizohet nëpërmjet kontratave afatgjata me operatorin publik, Furnizuesi i Tregut të Lirë.

18.3 Në kuadër të tendencës së zgjerimit të rrethit të subjekteve që i drejtohen gjykatës administrative, neni 15 shkronja “d” e ligjit nr.49/2012 i ndryshuar, ka evidentuar dy kategori subjektesh që kanë të drejtën ngritjes së padisë për të kundërshtuar një akt normativ të kushtëzuar me ngritjen e pretendimit se cenohet një interes të ligjshëm publik të cilat janë: shoqatat dhe grupet e interesit. Madje, në interpretim të nenit 15 shkronja “a”, “b)” dhe “dh” të këtij ligji, edhe një subjekt i vetëm, qoftë ky individ apo person juridik, legjitimohet të kundërshtojë në Gjykatën Administrative të Apelit ligjshmërinë e aktit nënligjor normativ kur provon cenimin në mënyrë të drejtpërdrejtë të një të drejte a interesi të ligjshëm nga ky akt nënligjor normativ dhe mungesën e ekzistencës apo të nevojës që të ketë një akt administrativ individual për zbatimin e atij akti normativ, për rrjedhojë edhe të ndjekjes së rrugës së gjykimit incidental të parashikuar në nenin 38 të këtij ligji. 

18.4 Për të gjitha arsyet e renditura më lart, Gjykata Administrative e Apelit konkludon se pala paditëse AREA ka provuar lidhjen e drejtpërdrejtë midis të drejtës apo interesit të ligjshëm të pretenduar si të cenuar dhe aktit administrativ nënligjor normativ i cili kundërshtohet si i paligjshëm. Për këtë arsye kjo palë paditëse gëzon legjitimitetin aktiv. 

18.5 Në lidhje me legjitimimin pasiv, Gjykata e Apelit Administrativ vlerëson se, palët e paditura Këshilli i Ministrave dhe ERE legjitimohen si palë të paditura në këtë çështje gjyqësore administrative, pasi objekt i këtij gjykimi lidhet me akte nënligjore normative të nxjerra prej tyre. Gjithashtu, edhe personi i tretë në gjykim MIE, legjitimohet si person i tretë i thirrur në gjykim, si organi publik që ka në kompetencë fushën e veprimtarisë së prodhimit të energjisë elektrike njëkohësisht organi propozues i projektvendimit të Këshillit të Ministrave “Për disa ndryshime në vendimin nr. 687, datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.

18.6 Në lidhje me afatin e ngritjes së padisë, Gjykata Administrative e Apelit vlerëson si të zbatueshme përcaktimet e pikës 3, të nenit 18, të ligjit nr.49/2012, i ndryshuar, ku parashikohet:  “3. Padia kundër aktit nënligjor normativ duhet të paraqitet në gjykatë brenda 3 vjetëve nga data e hyrjes në fuqi të aktit.” Aktet nënligjore normative që kundërshtohen me padi janë VKM nr.396, datë 13.05.2020, si edhe vendimet e ERE nr.94, datë 08.06.2020 dhe nr.16, datë 20.01.2021. Meqenëse kërkesëpadia është paraqitur në datën 25.06.2020, Gjykata Administrative e Apelit e vlerëson si të paraqitur brenda afatit tre vjeçar të parashikuar nga ligji.

18.7 Në funksion të shqyrtimit të tre kritereve ligjore në pikën 3 të nenit 37 të ligjit 49/2012, për të vlerësuar nëse rregullimi i bërë me aktin e kundërshtuar është ose jo në përputhje me objektivin e ligjit, qëllimin e ligjit (ratio legis), duke respektuar parimin e proporcionalitetit, Gjykata Administrative e Apelit vlerëson të evidentojë se, sipas parashikimeve të ligjit të zbatueshëm, çmimi vjetor i blerjes së energjisë elektrike nga prodhuesit me përparësi, përcaktohet nga pala e paditur Enti Rregullator i Energjisë në përputhje me metodologjinë përkatëse të miratuar paraprakisht nga pala e paditur Këshilli i Ministrave, me propozimin e paraqitur nga ana e ministrit përgjegjës që ka në kompetencë fushën e veprimtarisë së prodhimit të energjisë. Po kështu, për sa i përket ligjit material dhe atij procedural të zbatueshëm për zgjidhjen e çështjes objekt i këtij gjykimi, Gjykata Administrative e Apelit vlerëson të evidentojë veçanërisht nenin 22, të ligjit nr.7/2017 “Për nxitjen e përdorimit të energjisë nga burimet e rinovueshme”, parashikohet: 1. Prodhuesit me përparësi, të cilët kanë marrë certifikatën e pranimit të veprës të centralit elektrik, brenda datës 31 dhjetor 2020, kanë të drejtë të zgjedhin për të përfituar nga skema e mbështetjes, sipas kontratës për diferencë, në përputhje me parashikimet e këtij ligji dhe procedurave të miratuara nga ERE. Certifikata e pranimit të veprës lëshohet nga autoriteti kontraktor, sipas udhëzimit të ministrit. 2. Çmimi i blerjes së energjisë elektrike nga prodhuesit me përparësi, të cilët kanë marrë certifikatën e pranimit të veprës të centralit elektrik brenda datës 31 dhjetor 2020, dhe të cilët nuk janë bërë pjesë e skemës mbështetëse, sipas kontratës për diferencë, llogaritet nga ERE, në përputhje me metodologjinë e miratuar nga Këshilli i Ministrave, me propozimin e ministrit. Kjo metodologji hartohet në konsultim me Sekretariatin e Komunitetit të Energjisë. 3. Metodologjia e parashikuar në pikën 2 të këtij neni përcakton kriteret e llogaritjes së çmimit, duke u bazuar në çmimin e tregut të organizuar të energjisë elektrike ose deri në krijimin e tij, në çmime të krahasueshme të tregjeve të organizuara të vendeve fqinje, plus një bonus të caktuar për promovimin e këtyre burimeve, i cili merr në konsideratë një kthim të arsyeshëm të vlerës së investimeve. Në çdo rast, ky çmim nuk do të jetë më i ulët se çmimi i miratuar nga ERE në vitin 2016. ... “.

18.8 . Në interpretim dhe zbatim të drejtë të këtyre dispozitave, VKM nr. 396, datë 13.05.2020, si edhe vendimet e ERE, vendimi nr. 94, datë 08.06.2020 dhe vendimi nr.16, datë 20.01.2021, janë akte nënligjore normative të nxjerrë nga një organ i parashikuar në ligj siç është Këshilli i Ministrave dhe ERE. Këto akte nënligjore normative janë nxjerrë nga palët e paditura Këshilli i Ministrave dhe ERE në ushtrim të kompetencave dhe përgjegjësive për marrjen e masave përkatëse rregullatorë për përcaktimin e çmimit të shitjes të energjisë elektrike të prodhuar nga prodhuesit me përparësi, përfshirë edhe uljen e tyre në kuadër të situatës së krijuar nga pandemia globale Covid-19. Gjykata Administrative e Apelit vlerëson se, ndryshe nga sa pretendon pala paditëse AREA, pala e paditur Këshilli i Ministrave ka ndjekur dhe respektuar procedurën e përgatitjes dhe miratimit të aktit nënligjor normativ, vendimi nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”. Sipas provave shkresore të paraqitura nga palët në gjykim dhe të debatuara në seancë gjyqësore rezulton e vërtetuar se, miratimit të këtij akti nënligjor normativ, i është paraprirë me kryerjen e të gjitha veprimeve dhe veprimtarive për identifikimin e problematikave të lidhura me përcaktimin e metodologjisë për caktimin e çmimit vjetor të blerjes së energjisë elektrike, identifikimin e shkaqeve që kanë sjellë si rrjedhojë përcaktimin e metodologjisë dhe të subjekteve që preken nga ky vendim, identifikimin e masave që nevojiten për efektet e pritshme, efektet dhe përfitimet që vijnë prej zbatimit të këtyre masave, si edhe është përgatitur dhe mbajtur parasysh vlerësimi i raportit të të ardhurave dhe të kostove për realizimin e tyre. 

18.9 . Po kështu, personi i tretë MIE, më konkretisht ministri i MIE, bazuar në pikat 2 dhe 3 të nenit 22 të ligjit nr.7/2017, i ka propozuar palës së paditur Këshillit të Ministrave projektvendimin “Për disa ndryshime në vendimin nr. 687, datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”. Ky organ publik ka kryer veprimtarinë për analizimin e situatave që sollën nevojën e rishikimit formulave dhe të masave të mundshme bazuar në ligjin e zbatueshëm dhe, mbi bazën e këtyre analizave, ka propozuar në projektvendimin e sipërcituar, ndryshimet në metodologji dhe formulat përkatëse të rishikuara të llogaritjes së çmimit vjetor të blerjes së energjisë elektrike që do t’u paguhet prodhuesve ekzistues me përparësi të miratuara më përpara në kohë me VKM nr.687, datë 22.11.2017, si vijon: Çmimi vjetor i blerjes (lekë/kw) = Çmimi mesatar vjetor i tregut të ditës në avancë (HUPX/DAM) i energjisë elektrike në profilin bandë (baseload) i vitit përkatës të bursës hungareze (HUPX) të energjisë elektrike në euro cent kw/orë X bonusin për promovimin e burimeve të rinovueshme në masën 1.20 X normën mesatare të këmbimit në euro/lekë për vitin e fundit.

18.10 . Nga relacioni shoqërues i këtij projektvendimi, rezulton se personi i tretë MIE, në propozimin e këtij projektvendimi për miratim nga pala e paditur Këshilli i Ministrave, ka realizuar procedurat përkatëse të procesit legjislativ, duke u konsultuar dhe marrë mendimin e Ministrisë së Financave dhe Ekonomisë, Ministrinë e Drejtësisë, duke bashkërenduar nismën rregullatore dhe përmbajtjen e saj me palën e paditur ERE, si dhe ka bashkëpunuar me Universitetin e Harvardit dhe është bazuar edhe në Policy Guidelines të Komunitetit Evropian të Energjisë. Prandaj, Gjykata Administrative e Apelit vlerëson se nuk është i bazuar në ligj e në prova, pretendimi i ngritur nga pala paditëse AREA se këto akte në disponimet e tyre kanë shkelur rregullat e ligjit procedural dhe material. Në vijim, pas miratimit të projektvendimit nga pala e paditur Këshilli i Ministrave, pikërisht në zbatim të VKM nr.396/2020, bordi i palës së paditur ERE, në mbledhjen e tij të datës 08.06.2020, ka shqyrtuar relacionin me nr. 64/2 prot, datë 03.06.2020, përgatitur nga Drejtoria e Tarifave dhe Çmimeve.

18.11 . Bazuar në të dhënat e publikuara nga Banka e Shqipërisë mbi kursin e këmbimit euro/lekë për çdo ditë të vitit 2019, nga ka rezultuar që kursi mesatar ditor i këmbimit ka qenë 122.9978 euro/lekë, si dhe në të dhënat e raportit vjetor të Bursës së Energjisë së Hungarisë (HUPX), ku është marrë çmimi mesatar vjetor i tregut të ditës në avancë (HUPX/DAM) të energjisë elektrike në profilin bandë (baseload) për vitin 2019, i cili rezulton në vlerën 50.36 euro/MWh, në zbatim edhe të formulës llogaritëse të pikës 3, të VKM nr.687/2017 “Mbi metodologjinë e përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi” e ndryshuar, pala e paditur ERE ka përcaktuar çmimin vjetor të blerjes së energjisë elektrike që i paguhet prodhuesve ekzistues me përparësi, si vijon: Pu=50.36/1000*1.2*122.9978=7.433 lekë kw/orë. 

18.12 . Në shkronjat “ç” dhe “d”, të pikës 2, të VKM nr. 687, datë 22.11.2017, i ndryshuar, përcaktohen kufijtë minimalë dhe maksimalë të çmimit të blerjes së energjisë elektrike nga prodhuesit ekzistues me përparësi të cilët janë përkatësisht: jo më i ulët se çmimi i miratuar nga pala e paditur ERE për vitin 2016 dhe jo më i lartë se 15% e çmimit të miratuar nga ky organ publik për vitin 2016. Meqenëse, çmimi i llogaritur sipas formulës së caktuar në metodologjinë e miratuar me VKM nr. 687/2017 e ndryshuar, ka rezultuar nën kufirin minimal të çmimit të llogaritur të blerjes së energjisë elektrike të përcaktuar në shkronjën “ç”, të pikës 2, të VKM nr. 687/2017, çmimi i aplikueshëm për prodhuesit ekzistues me përparësi për vitin 2020, në zbatim të ndryshimeve të miratuara me VKM nr.396/2020, është caktuar në masën 7.448 lekë kw/orë.

18.13 . Prandaj, vendimmarrjet e palës së paditur ERE rezultojnë të jenë të mbështetura në nenin 16, të ligjit nr. 43/2015 “Për sektorin e energjisë elektrike” i ndryshuar, nenin 22 të ligjit nr.7/2017 “Për nxitjen e përdorimit të energjisë nga burimet e rinovueshme” dhe në VKM nr.687/2017 “Për miratimin e metodologjisë së përcaktimit të çmimit vjetor të blerjes së energjisë elektrike që do t’u paguhet prodhuesve ekzistues me përparësi e ndryshuar me VKM nr.396, datë 13.05.2020 “Për disa ndryshime në vendimin nr.687, datë 22.11.2017, të Këshillit të Ministrave, “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”. 

18.14 . Pala e paditur ERE, në nxjerrjen e vendimeve nr. 94, datë 08.06.2020 dhe me nr.16, datë 20.01.2021, ka respektuar plotësisht bazën ligjore të përcaktuar si më sipër, si dhe ka vepruar brenda diskrecionit administrativ të këtij organi publik. Gjithashtu, Gjykata Administrative e Apelit vlerëson edhe se në miratimin e vendimeve me nr.94, datë 08.06.2020 dhe me nr.16, datë 20.01.2021, pala e paditur ERE ka vepruar dhe disponuar në mënyrë të pavarur, duke qenë se veprimtaria e tij, procedura e ndjekur dhe vendimet e miratuara, përkatësisht janë realizuar dhe janë nxjerrë, duke përmbushur përgjegjësitë, kompetencat dhe detyrimet që këtij enti rregullator të pavarur i janë përcaktuar nga ligi dhe VKM e nxjerra në bazë dhe për zbatim të ligjit. Në këto rrethana, Gjykata Administrative e Apelit i vlerëson të pabazuara në ligj e në prova(8) pretendimet e palës paditëse AREA se aktet administrative normative të kundërshtuara prej saj në padi, janë marrë në kundërshtim me ligjin material e procedural dhe kushtet e shkeljes së autorizimit të dhënë nga ligji.

19. Kundër vendimit të Gjykatës Administrative të Apelit ka ushtruar rekurs me datë 04.04.2023 pala paditëse shoqata “Albanian Renewable Energy Association”, AREA, (nëpërmjet avokatit përfaqësues), ka kërkuar ndryshimin e vendimit të Gjykatës Administrative të Apelit dhe pranimin e padisë. Shkaqet e pretenduara në rekurs ndër të tjera janë:
- Mosrespektimi i njërit prej kushteve proceduriale, passjell paligjshmërinë e aktit normativ nënligjor. Kusht i parë ka të bëjë pikërisht me hartimin e metodologjisë në konsultim me Sekretariatin e Komunitetit të Energjisë. Në fakt, siç ka rezultuar e provuar gjatë procesit gjyqësor, e pranuar edhe nga palët e paditura, për hartimin e aktit normativ nënligjor, VKM nr. 687/2017, Sekretariati i Komunitetit të Energjisë ka pasur një përfshirje thelbësore në hartimin e metodologjisë për çmimin e blerjes së energjisë. Ndërkohë, që rezultoi po ashtu e provuar se për miratimin e aktit normativ nënligjor, VKM nr. 396/2020, Sekretariati i Komunitetit të Energjisë nuk është konsultuar. Shkelja e këtij detyrimi ligjor është i mjaftueshëm në vetvete që gjykata të konstatonte paligjshmërinë e VKM nr. 396/2020.

- Në relacionin shoqërues të projektvendimit, të miratuar më pas me VKM nr. 396/2020, në kreun VIII “Personat dhe institucionet që kanë kontribuar në hartimin e projektvendimit”, përmenden Ministria e Infrastrukturës dhe Energjisë, Ministria e Drejtësisë, Ministria e Financave dhe Ekonomisë, ERE dhe Universiteti i Harvardit, por në asnjë rast Sekretariati i Komunitetit të Energjisë. Këtë konstatim e ka bërë edhe gjykata, por çuditërisht ka vlerësuar se “...nuk është i bazuar në ligj e në prova, pretendimi i ngritur nga pala paditëse AREA se këto akte në disponimet e tyre kanë shkelur rregullat e ligjit procedural dhe material.” (shih paragrafin 35). Gjykata nuk ka marrë në shqyrtim pretendimin e palës paditëse, sa i përket mungesës së konsultimit të Sekretariatit të Komunitetit të Energjisë, një kusht i detyrueshëm nga neni 22, pika 2 e ligjit nr. 7/2017. Duke vepruar kështu, ajo ka bërë një zbatim të gabuar të ligjit material. Në kuptim të nenit 109, shkronja “d”, të KPA, VKM nr. 396/2020 duhet të ishte shfuqizuar, pasi është një akt nënligjor normativ që vjen në kundërshtim me ligjin material.

- Neni 22, pika 3 e ligjit nr. 7/2017 “Për nxitjen e përdorimit të energjisë nga burimet e rinovueshme” parashikon se “Metodologjia e parashikuar në pikën 2 të këtij neni përcakton kriteret e llogaritjes së cmimit, duke u bazuar në çmimin e tregut të organizuar të energjisë elektrike ose deri në krijimin e tij, në çmime të krahasueshme të tregjeve të organizuara të vendeve fqinje, plus një bonus të caktuar për promovimin e këtyre burimeve, i cili merr në konsideratë një kthim të arsyeshëm të vlerës së investimeve. Në çdo rast, ky çmim nuk do të jetë më i ulët se çmimi i miratuar nga ERE në vitin 2016.”. Nga leximi i kësaj dispozite, vërehet se një element i rëndësishëm i metodologjisë së çmimit të blerjes së energjisë, është bonusi. Ky bonus ka për qëllim promovimin e këtyre burimeve dhe merr në konsideratë një kthim të arsyeshëm të vlerës së investimeve.

- Në VKM nr. 687/2017, pika 2, shkronja “c”, parashikohet se” [...] Bonusi për promovimin e burimeve të rinovueshme” që merr në konsideratë: i) normën mesatare të kthimit të arsyeshëm të vlerës së investimeve të burimeve të rinovueshme, reduktimin e humbjeve teknike në rrjetin e transmetimit dhe të shpërndarjes, si pasojë e furnizimit të energjisë elektrike në pikat e lidhjes së këtyre hidrocentraleve me rrjetin energjetik të tensionit të lartë dhe/ose të mesëm; ii) kostot e shmangura të shërbimit të transmetimit; (iii) kostot e alokimit të kapaciteteve të interkoneksionit të energjisë nga importi.”. Kjo dispozitë e aktit nënligjor, e lexuar në harmoni me nenin 22, pika 3, të ligjit nr. 7/2017, ka përcaktuar disa kritere sa i përket përcaktimit të bonusit. Pikërisht, pas një analize të kujdesshme në vitin 2017, u përcaktuar bonusi 1.30.

- Në relacionin e projektvendimit, të shndërruar më pas në VKM nr. 396/2020, mungon një analizë e detajuar e secilit prej këtyre elementëve, përveçse disa konstatimeve të përgjithshme, të cilat nuk përmbajnë të dhëna faktike, por vetëm presupozime, sa i përket kthimit të arsyeshëm të vlerës së investimeve. Ndërkohë, mungojnë të dhënat që kanë të bëjnë me reduktimin e humbjeve teknike në rrjetin e transmetimit dhe të shpërndarjes, kostot e shmangura të shërbimit të transmetimit dhe kostot e alokimit të kapaciteteve të interkoneksionit të energjisë nga importi. Vetë ministria pranon në relacionin e saj mungesë e të dhënave nga impiantet, por për këtë fajëson prodhuesit, dhe më pas i referohet të dhënave të vendeve juglindore. Ndërkohë, që dispozitat ligjore dhe nënligjore, imponojnë detyrimin, që analiza të bëhet bazuar në të dhënat faktike të prodhuesve ekzistues me përparësi. Në relacion mungon një analizë se cili prej këtyre indikatorëve ka ndryshuar, në raport me vitin 2017, kur u miratua VKM nr. 687/2017.

- Në fakt, po të vërehet relacioni i VKM nr. 396/2020, do të kuptohet se arsyeja e uljes së bonusit nuk ka ardhur për shkak të ndryshimit të indikatorëve që shërbejnë për përcaktimin e tij, por për shkak të një ngjarjeje, krejtësisht të pavarur nga prodhuesit. Konkretisht, në faqen 2 të relacionit thuhet: “OSHEE është shoqëria që ka detyrimin e shërbimit publik për blerjen e energjisë elektrike nga prodhuesit me përparësi. Për shkak të situatës së krijuar nga Covid-19, situata financiare e OSHEE është rënduar shumë. Kjo për shkak të uljes së arkëtimeve, por edhe të uljes së konsumit nga konsumatorët e mëdhenj, që kanë mbyllur aktivitetin. Si i tillë, është i domosdoshëm ndryshimi i metodologjisë së përllogaritjes së çmimit të shitjes së energjisë nga këta prodhues, me qëllim uljen e cmimit të shitjes.”. Pra, ulja e bonusit për promovimin e burimeve të rinovueshme është diktuar nga situata e pandemisë dhe ulja e të ardhurave të OSHEE. Arsye këto që nuk kanë të bëjnë aspak me kriteret e përcaktuara nga neni 22, pika 3, e ligjit nr. 7/2017, dhe pika 2, shkronja “c” e VKM nr. 687/2017.

- Situata e shkaktuar nga pandemia Covid-19, detyroi shumë qeveri të merrnin masa të përkohshme për adresimin e situatës, përfshirë edhe qeverinë shqiptare. Megjithatë, ajo që i karakterizonte këto masa është elementi i përkohshmërisë. Pra, marrja e këtyre masave do të zgjaste për një kohë të caktuar, duke iu nënshtruar rivlerësimeve periodike nëse ekzistonin akoma kushtet e vendosjes së tyre, dhe duke e lidhur përfundimin me normalizimin e situatës. Një prej këtyre masave të marra nga qeveria shqiptare, siç pranohet edhe në relacionin e VKM, ishte edhe ulja e bonusit për prodhuesit ekzistues me përparësi nga 1.30 në 1.20. Megjithëse, neni 22, pika 3, i ligjit nr. 7/2017, nuk e njeh situatën e pandemisë, si një ndër elementët që merret në konsideratë për përcaktimin e tij, kjo masë do të ishte e arsyeshme dhe proporcionale, nëse do të ishte e përkohshme, t’i nënshtrohej kontrolleve periodike, dhe të përfundonte në momentin e normalizimit të tregjeve. Megjithëse, një masë e lidhur me një situatë të përkohshme, ajo është një masë e përhershme, duke shkelur kështu parimin e proporcionalitetit.

- Në shkurt 2022, situata në tregjet ndërkombëtare pësoi një ndryshim rrënjësor për shkak të luftës Rusi - Ukrainë, duke sjellë një rritje të fortë të çmimit të energjisë në bursë. Konkretisht, ndërkohë që çmimi që shisnin energjinë prodhuesit shqiptar ishte në vlerën 70 – 80 euro/MW/h, në bursën HUPX çmimi ishte 250-300 euro/MW/h. Megjithatë, edhe në këtë situatë, bonusi për promovimin e burimeve të energjisë së rinovueshme vazhdoi të mbetet i njëjtë, duke konfirmuar karakterin e përhershëm të kësaj mase, të justifikuar me një situatë të përkohshme, sic ishte ulja e të ardhurave të OSHEE për shkak të situatës së pandemisë Covid-19. Nga sa më sipër, është e qartë se ulja e bonusit për promovimin e burimeve të rinovueshme është në kundërshtim me kriteret e nenit 22, pika 3, të ligjit nr. 7/2017, si dhe kriteret e pikës 2, shkronja “c” të VKM nr. 687/2017, si dhe një masë joproporcionale, e për rrjedhojë duhet shfuqizuar në kuptim të nenit 109, shkronjat “d” dhe “e”, të KPA.

- Bonusi për promovimin e burimeve të energjisë së rinovueshme është në harmoni të plotë me qëllimin dhe objektivat e ligjit, pasi i shërben nxitjes së rritjes së prodhimit të energjisë prej burimeve të energjisë së rinovueshme, zhvillimin të tregut të energjisë nga burimet e rinovueshme, si dhe objektivit për arritjen në 38% të energjisë së prodhuar nga burimet e rinovueshme në konsumin përfundimtar bruto, brenda vitit 2020. Pikërisht, pas miratimit të ligjit nr. 7/2017 dhe VKM nr. 687/2017, një numër i madh prodhuesish përshpejtuan ritmet për realizimin e veprave dhe marrjen e certifikatave brenda datës 31 dhjetor 2020, pasi në këtë mënyrë do të mund të përfitonin nga masa mbështetëse e prodhuesve ekzistues me përparësi. Falë kësaj mase, në vitin 2018, kanë hyrë për herë të parë në prodhim 19 HEC, me fuqi të instaluar prej 59.4 MW, ndërsa rezulton se ishin në ndërtim gjatë këtij viti, 71 HEC të tjera, me fuqi të instaluar 158.58 MW. Pra, masat mbështetëse patën efektin e pritshëm dhe të dëshiruar për të nxitur rritjen e prodhimit dhe zhvillimin e tregut të energjisë së rinovueshme, që ishin qëllimet dhe objektivat e ligjit.

- Është e kuptueshme që me miratimin e VKM nr. 396/2020, duke ulur bonusin për promovimin e burimeve të rinovueshme nga masa 1.30 në masën 1.20, çka nënkuptonte një ulje me rreth 10% të çmimit të energjisë, shkonte në kundërshtim me qëllim dhe objektivat e ligjit, pasi nga njëra anë dëmtonte pozitat ekonomike të prodhuesve ekzistues me përparësi, ndërsa dekurajonte prodhuesit që kërkonin të pajiseshin me certifikatën e përdorimit brenda datës 31 dhjetor 2020. Qartazi, ulja e bonusit nuk ishte në përputhje me qëllimet dhe objektivat e ligjit nr. 7/2017. Përkundrazi, kishte efektin e kundërt. Kjo zgjedhje e organit publik nuk përmbushte kriteret e parashikuara nga neni 37, pika 3, shkronjat “a” dhe “b”, të ligjit nr. 49/2012. Ndërsa, sa i përket kriterit të parashikuar në shkronjën “c”, është e qartë se masa nuk ishte proporcionale sepse pavarësisht se i referohej një situate të përkohshme pandemie “Covid-19”, ishte një masë me efekt të përhershëm. Prandaj, Gjykata Administrative e Apelit ka gabuar, kur ka interpretuar se akti nënligjor normativ, VKM nr. 396/2020 përmbushte kriteret e përcaktuara nga neni 37, pika 3, e ligjit nr. 49/2012.

- Neni 118, pika 2 e Kushtetutës përcakton se “Ligji duhet të autorizojë nxjerrjen e akteve nënligjore, të përcaktojë organin kompetent, çështjet që duhen rregulluar, si dhe parimet në bazë të të cilave nxirrren këto akte.”. Ndërsa, neni 22, pika 2, e ligjit nr. 7/2017, përcakton se “Çmimi i blerjes së energjisë elektrike nga prodhuesit me përparësi, të cilët kanë marrë certifikatën e pranimit të veprës së centralit elektrik brenda datës 31 dhjetor 2020, dhe të cilët nuk janë bërë pjesë e skemës mbështetëse, sipas kontratës për diferencë, llogaritet nga ERE, në përputhje me metodologjinë e miratuar nga Këshilli i Ministrave, me propozimin e ministrit.”. Kjo dispozitë ligjore ka autorizuar Këshillin e Ministrave, që me propozim të ministrit përgjegjës për energjinë, të miratojë metodologjinë, mbi bazën e të cilës do të përllogaritet çmimi i blerjes së energjisë elektrike nga ERE. Kjo dispozitë nuk e autorizon Këshillin e Ministrave, që të përcaktojë detyra apo afate konkrete për ERE, por vetëm që të miratojë metodologjinë.

- Kjo është e kuptueshme, pasi referuar nenit 10, pika 1, të ligjit nr. 43/2015 “Për sektorin e energjisë elektrike”, përcaktohet se ERE është “person juridik publik, i pavarur nga çdo institucion tjetër publik ose privat.”. Në fakt, kjo është një çështje e adresuar edhe nga Ministria e Drejtësisë, në kohën kur projektvendimi është dërguar për konsultim. Konkretisht, Ministria e Drejtësisë shprehet se “2.2 Lidhur me pikën 2 të projektvendimit të mbahet në konsideratë se pikat 2 e 3 nuk e autorizojnë Këshillin e Ministrave për përcaktimin e një afati specific, brenda të cilit ERE duhet të miratojë çmimet përkatëse. Sillet në vëmendje se, në përputhje me nenin 10, pika 1, e ligjit nr. 43/2015 “Për sektorin e energjisë elektrike”, të ndryshuar, ERE është “person juridik publik, i pavarur nga çdo institucion tjetër publik ose privat”.” Ky opinion, i cili nuk është marrë parasysh siç rezulton nga faqja 6 e relacionit, është një tregues i qartë se duke përcaktuar një afat 30-ditor, për ERE, pika 2 e VKM nr. 396/2020, kanë dalë në tejkalim të autorizimeve të ligjit.

- Neni 22, pika 2, e ligjit nr. 7/2017 dhe pika 1, e VKM nr. 687/2017, përcaktojnë se ERE miraton çmimin vjetor të blerjes së energjisë elektrike për vitin pasaardhës. Akti nënligjor normativ, VKM nr. 396/2020 duke vendosur detyrimin e ERE për të ndryshuar çmimin në mes të vitit, në fakt ka shkelur këto dispozita që autorizojnë përcaktimin e një çmimi vjetor. Kjo evidentohet edhe në opinionin e Ministrisë së Drejtësisë, e cila shprehet se “Nisur nga përmbajtja e saj, sugjerohet që vendimi të hyjë pas një periudhe më të gjatë kohore në fuqi. Kjo do t’u jepte mundësi personave të prekur, që të merrnin masat përkatëse si pasojë e këtij ndryshimi. Prandaj, sugjerohet rishikimi...si dhe dispozita e hyrjes në fuqi.”. Pra, qartazi edhe Ministria e Drejtësisë, mendon se ERE nuk mund t’i imponohet një afat për përcaktimin e çmimit, pasi kjo nuk është e autorizuar nga ligji, por edhe hyrja në fuqi duhet të bërë në një kohë tjetër, për t’iu dhënë mundësi subjekteve [prodhuesve, ERE], që të marrin masat përkatëse si pasojë e këtij ndryshimi. Duke mos respektuar këtë sugjerim, Këshilli i Ministrave ka vepruar në shkelje të autorizimeve të ligjit, e për rrjedhojë është në kushtet e nenit 109, shkronja “ç” të KPA.

- Së pesti, Gjykata Administrative e Apelit nuk është ndalur në analizimin e pretendimit të ngritur nga pala paditëse për cenimin e parimit të sigurisë juridike. Ky element është trajtuar gjerësisht nga jurisprudenca e Gjykatës Kushtetuese, por edhe Kolegji Administrativ i Gjykatës së Lartë (anëtar i të cilit ka qenë edhe kryesuesi i trupës në Gjykatën Administrative të Apelit), vecanërisht në vendimin nr. 711, datë 13.06.2017, i cili kishte për objekt gjykimi pikërisht dy vendime të ERE për ndryshimin e çmimin të blerjes së energjisë. Konkretisht, Kolegji Administrativ është shprehur se “68. Marrë në analizë sa më sipër dalin qartë faktet që: (i) që cmimi i shitjes së energjisë elektrike caktohet një herë në vit dhe vetëm për periudhën pasaardhëse; (ii) edhe kur ligjvënësi përdor termin rregullohen/rishikohen, ai flet gjithmonë për periudhën pasaardhëse. Ligjvënësi kur ka bërë këtë parashikim ka patur parasysh si respektimin e parimit të “sigurisë juridike”, i cili është shumë i rëndësishëm në një ekonomi tregu të konsoliduar dhe në një shtet demokratik, ashtu edhe faktin që të mos dëmtojë operatorët prodhues, duke i falimentuar ata.”.

- Në rastin konkret, është e qartë që prodhuesit ekzistues me përparësi, apo edhe ata që po përmbyllnin veprat që të aplikonin për certifikatat e pranimit, kishin pritshmëri legjitime që shteti do të vazhdonte të ruante të njëjta rregullime ligjore, sa i përket masave mbështetëse, veçanërisht bonusit në masën 1.30. Kjo masë ishte aplikuar prej tre vitesh tashmë, madje vendimi nr. 7, datë 16.01.2020, e kishte aplikuar edhe për vitin 2020. Ndryshimi i menjëhershëm i bonusit, duke ulur efektivisht çmimin e blerjes me rreth 10%, cenonte të drejtat e fituara, interesat e ligjshme dhe pritshmëritë legjitime që kishin këta prodhues. Ndërtimi i burimeve të energjisë së rinovueshme parashikon një periudhë propedeutike disa vjeçare përpara se të fillojë operimi i tyre, çka nënkupton injektimin e fondeve të vazhdueshme nga ana e koncesionarit, dhe vetëm pas disa viteve mund të fillojnë të shihen frytet e para të investimit. Vetë bonusi kishte për qëllim të garantonte një kthim të arsyeshëm të invesimit. Sjellim në vëmendje të Kolegjit, që bonusi i reduktuar në 1.20, ishte edhe më pak se bonusi që kishte qenë në fuqi përpara miratimit të ligjit nr. 7/2017, i cili ishte në masën 1.24 (referuar VKM nr. 1033, datë 16.12.2015).

- Ulja e bonusit, në mes të vitit dhe në mënyrë të menjëhershme ka cenuar drejtpërdrejt parimin e sigurisë juridike, i cili duhet të ishte mbajtur në konsideratë nga ana e Gjykatës Administrative të Apelit, në vlerësimin tërësor të padisë. Ky ka qenë një shqetësim edhe i vetë Ministrisë së Drejtësisë, e cila në opinionin e saj për projektvendimin, shprehet: “Nisur nga përmbajtja e tij sugjerohet, që vendimi të hyjë pas një periudhe më të gjatë kohore në fuqi. Kjo do t’u jepte mundësinë personave të prekur, që të merrnin masat përkatëse si pasojë e këtij ndryshimi.”. Pra, strukturat juridike të specializuara të Ministrisë së Drejtësisë e kanë pasur shqetësimin e cenimit të sigurisë juridike dhe kanë sugjeruar që të merren masa për respektimin e këtij parimi, por nga ana e hartuesve të projektvendimit nuk ka pasur asnjë reflektim. Cenimi i parimit të sigurisë juridike prek drejtpërdrejt parimin e shtetit të së drejtës, të sanksionuar në nenin 4, pika 1 të Kushtetutës.

20. Kundër rekursit të palës paditëse ka paraqitur kundërrekurs Avokatura e Shtetit e cila ka kërkuar lënien në fuqi të vendimit të Gjykatës Administrative të Apelit. 

II. Vlerësimi i Kolegjit Administrativ
21. Kolegji Administrativ i Gjykatës së Lartë (në vijim Kolegji) konstaton se rekursi i palës paditëse është paraqitur brenda afatit ligjor dhe kundër një vendimi të Gjykatës Administrative të Apelit, të dhënë si gjykatë e shkallës së parë për kundërshtimin e një akti normativ nënligjor. Pala e paditur nuk ka paraqitur kundërrekurs, ndërsa Avokatura e Shtetit ka depozituar kundërrekurs dhe parashtrime me shkrim dhe ka marrë pjesë në debat gjyqësor. Për rrjedhojë, Kolegji e orienton shqyrtimin brenda kufijve të nenit 58 të ligjit nr. 49/2012, duke e zhvilluar analizën vetëm mbi ato shkaqe të rekursit që kalojnë testin e pranueshmërisë dhe që lidhen me pretendimet e ngritura në padi, të ballafaquara në gjykim dhe të artikuluara në rekurs.

22. Duke iu referuar mënyrës së shqyrtimit të çështjes në Gjykatën e Lartë, Kolegji thekson se ky gjykim nuk hap një debat të ri faktik, por kontrollon nëse Gjykata Administrative e Apelit ka zbatuar drejt rregullat e procedurës së gjykimit, si dhe ligjin material dhe procedural mbi faktet dhe aktet e administruara prej saj. Në këtë kuptim, analiza vijon me identifikimin e shkaqeve të rekursit, kualifikimin e tyre sipas nenit 58 të ligjit nr. 49/2012, përcaktimin e shkaqeve që çmohen të pranueshme dhe zhvillimin e testit ligjor vetëm brenda kufijve të këtyre shkaqeve.

23. Shqyrtimi i kësaj çështjeje është kryer me përparësi për shkak të natyrës së saj dhe regjimit të posaçëm procedural që ligji nr. 49/2012 parashikon për gjykimin e akteve normative nënligjore. Objekt gjykimi është shfuqizimi i pjesshëm i një akti normativ nënligjor, i cili shqyrtohet nga Gjykata Administrative e Apelit si gjykatë e shkallës së parë, ndërkohë që vetë ligji ka përcaktuar edhe afat të posaçëm për shqyrtimin e kësaj kategorie çështjesh. Ky rregullim tregon rëndësinë që ligjvënësi i ka dhënë kontrollit gjyqësor të shpejtë dhe efektiv mbi aktet normative të administratës publike, për shkak të efekteve që ato prodhojnë jo vetëm ndaj palëve në proces, por edhe ndaj një rrethi më të gjerë subjektesh. Në rastin konkret, aktet e kundërshtuara kanë parashikuar një metodologji në përcaktimin e çmimit vjetor të blerjes së energjisë elektrike me ndikim mbi një kategori të caktuar subjektesh që ushtrojnë veprimtari hidroenergjetike, ndërsa vendimi gjyqësor që jepet për këtë kategori aktesh ka pasoja edhe në drejtim të publikimit të tij sipas ligjit. 

24. Rekursi i palës paditëse përmban shkaqe që hyjnë në fushën e nenit 58, shkronja “a”, të ligjit nr. 49/2012, pasi ngre pretendime për zbatim të gabuar të ligjit material dhe procedural me rëndësi për sigurinë dhe zhvillimin e praktikës gjyqësore. Këto shkaqe lidhen, në thelb, me interpretimin e ligjit nr. 7/2017 “Për nxitjen e përdorimit të burimeve të rinovueshme të energjisë”, me zbatimin e neneve 11, 12, 100 dhe 109 të KPA, me barrën e provës në gjykimin administrativ dhe me kufijtë e ushtrimit të diskrecionit nga organi publik në raport me parimin e ligjshmërisë. 

25. Duke qenë se Gjykata Administrative e Apelit ka vepruar si gjykatë e shkallës së parë dhe faktet kryesore nuk janë të diskutueshme në kuptimin që të kërkojnë hetim të ri gjyqësor, Kolegji mund ta zgjidhë çështjen në themel nëse konstaton se vendimi i ankimuar bazohet në interpretim të gabuar të ligjit. Kompetenca e Gjykatës së Lartë në këtë rast nuk përdoret për të rivlerësuar provat, por për t’u dhënë faktit të pranuar veshjen e drejtë juridike. 

26. Përpara analizës së themelit, Kolegji vlerëson se padia është paraqitur brenda afatit trevjeçar të parashikuar për kundërshtimin e akteve normative nënligjore dhe Gjykata Administrative e Apelit ka pasur kompetencë funksionale për shqyrtimin e saj. Aktet e kundërshtuara, VKM nr. 396, datë 13.05.2020, vendimi i ERE nr. 94, datë 08.06.2020 dhe vendimi i ERE nr.16, datë 20.01.2021, kanë natyrë normative nënligjore, pasi vendosin rregulla të përgjithshëm sjelljeje për një kategori të përcaktueshme subjektesh dhe nuk shterojnë me një zbatim të vetëm.

27. Akti nënligjor normativ formalisht definohet si një akt administrativ, sepse nxirret nga organet e pushtetit ekzekutiv, por materialisht në drejtim të shtrirjes së efekteve të tij ai mbart karakteristikat e ligjit, sepse, nëpërmjet caktimit të rregullave të përgjithshme të sjelljes që veprojnë në një pjesë ose brenda të gjithë territorit të Republikës së Shqipërisë, sjell pasoja të përgjithshme, nuk rregullon raste individualisht të përcaktuara, si dhe nuk shteron me zbatimin e tij. Pra, akti normativ nuk i referohet një fakti konkret, por një numri faktesh të mundshme ose hipotetike. Akti, në këtë rast, është abstrakt. Krahas tri kritereve të mësipërme që bëjnë dallimin ndërmjet aktit individual dhe normativ është tepër thelbësore të evidentohet, gjithashtu, se akti normativ përmban rregulla që krijohen më parë se të lindë një konflikt, në dallim nga akti individual, rregullat e të cilit e krijojnë ose e zgjidhin konfliktin. 
28. Përpara se të kalojë në kontrollin e ligjshmërisë së akteve normative të kundërshtuara, Kolegji ndalet në çështjen e legjitimimit aktiv të palës paditëse. Legjitimimi aktiv përbën një kusht paraprak të padisë dhe lidhet me ekzistencën e një marrëdhënieje të mjaftueshme juridike ndërmjet subjektit që vë në lëvizje gjykatën, interesit të pretenduar si të cenuar dhe aktit që kundërshtohet. Për këtë arsye, ai kontrollohet nga gjykata edhe kryesisht dhe duhet të arsyetohet shprehimisht përpara shqyrtimit të themelit të mosmarrëveshjes.
29. Neni 15, shkronja “d”, i ligjit nr. 49/2012 i njeh të drejtën e ngritjes së padisë çdo shoqate ose grupi interesi që pretendon se është cenuar një interes i ligjshëm publik nga një akt normativ. Kjo dispozitë zgjeron aksesin në drejtësi për mbrojtjen e interesave kolektive dhe publike, por nuk krijon një actio popularis, në kuptimin e së drejtës së çdo subjekti për të kundërshtuar çdo akt normativ vetëm për shkak të pretendimit abstrakt të paligjshmërisë së tij. Shoqata duhet të provojë një lidhje konkrete, statutore, funksionale dhe materiale me fushën e rregulluar nga akti dhe me interesin publik për të cilin kërkohet mbrojtje gjyqësore.
30. Në zbatim të këtij standardi, gjykata duhet të verifikojë së bashku: së pari, nëse qëllimi dhe veprimtaria statutore e shoqatës përfshijnë mbrojtjen e interesit të pretenduar; së dyti, nëse akti normativ prek në mënyrë të drejtpërdrejtë fushën ose kategorinë e subjekteve që ajo përfaqëson; së treti, nëse interesi i ngritur në gjykim ka dimension kolektiv ose publik dhe nuk shteron në shumën e interesave pasurore individuale të anëtarëve; dhe, së katërti, nëse ekziston një lidhje reale ndërmjet kërkimit gjyqësor, misionit të shoqatës dhe pasojave të aktit të kundërshtuar.
31. Në rastin konkret, AREA është një organizatë jofitimprurëse e krijuar në formën e shoqatës. Sipas statutit, ajo përfaqëson interesat e sektorit të energjisë së rinovueshme në Shqipëri, mbron nevojat e kompanive dhe subjekteve që veprojnë në këtë sektor dhe synon nxitjen e zhvillimit të qëndrueshëm, përmirësimin e kuadrit ligjor e rregullator, transparencën dhe investimet në burimet e rinovueshme. Në përbërje të saj janë dhjetëra prodhues ekzistues me përparësi, me kapacitet prodhues deri në 15 MW për njësi gjeneruese, të licencuar nga ERE, të cilët operojnë hidrocentrale të ndërtuara mbi bazën e kontratave të koncesionit dhe e shesin energjinë nëpërmjet kontratave afatgjata me operatorin publik, me çmime të rregulluara. Këto të dhëna tregojnë se AREA nuk përfaqëson një interes të rastësishëm ose të izoluar, por një kategori të gjerë dhe të identifikueshme operatorësh, veprimtaria e të cilëve është pjesë e sistemit kombëtar të prodhimit dhe furnizimit me energji elektrike.
32. Fusha e veprimtarisë së paditëses përputhet drejtpërdrejt me objektin material të rregullimit të kundërshtuar. VKM nr. 396/2020 ndryshoi nga 1.30 në 1.20 koeficientin e bonusit, si element përbërës të formulës së çmimit vjetor të blerjes së energjisë nga prodhuesit ekzistues me përparësi, ndërsa vendimet e ERE nr. 94/2020 dhe nr. 16/2021 e zbatuan këtë ndryshim për vitet 2020 dhe 2021 ndaj së njëjtës kategori subjektesh. Për rrjedhojë, aktet nuk prekin vetëm një anëtar të veçantë të shoqatës, por ndryshojnë në mënyrë të njëtrajtshme kushtet rregullatore dhe ekonomike të të gjithë grupit që ajo përfaqëson. Lidhja ndërmjet paditëses dhe akteve të kundërshtuara është, pra, e drejtpërdrejtë, konkrete dhe aktuale, jo e largët ose hipotetike.
33. Interesi i mbrojtur në këtë gjykim ka edhe një dimension të qartë publik. Ligji nr. 7/2017 synon nxitjen e prodhimit të energjisë nga burimet e rinovueshme, zhvillimin e qëndrueshëm, sigurinë dhe diversifikimin e furnizimit energjetik, zvogëlimin e varësisë nga importet dhe përmbushjen e detyrimeve mjedisore e ndërkombëtare të Republikës së Shqipërisë. Dimensioni publik konkretizohet edhe nga shkalla e veprimtarisë së prekur: sipas të dhënave të paraqitura në proces, vetëm gjatë vitit 2018 kishin hyrë në prodhim 19 hidrocentrale të reja, me fuqi të instaluar 59.4 MW, ndërsa 71 hidrocentrale të tjera, me fuqi të instaluar 158.58 MW, ishin në ndërtim. Këto të dhëna nuk përdoren për të paragjykuar bazueshmërinë në themel të pretendimeve, por dëshmojnë se mekanizmi mbështetës dhe parashikueshmëria e tij ndikojnë në vendimmarrjen për investime, në shtimin e kapaciteteve prodhuese vendase dhe, për rrjedhojë, në realizimin e objektivave energjetikë me interes të përgjithshëm.
34. Fakti që aktet e kundërshtuara prodhojnë pasoja ekonomike mbi anëtarët e shoqatës nuk e zhvesh interesin e ngritur nga karakteri i tij publik. Interesi kolektiv ose publik mund të ndërthuret me interesa individuale pasurore, për sa kohë që kërkimi gjyqësor nuk synon vetëm rivendosjen e një përfitimi të veçantë për një anëtar të caktuar, por kontrollin e ligjshmërisë së një rregullimi të përgjithshëm që ndikon në funksionimin, zhvillimin dhe qëndrueshmërinë e të gjithë sektorit. Në rastin konkret, pasoja ekonomike është mënyra konkrete në të cilën materializohet ndërhyrja normative mbi një kategori të tërë prodhuesish; ajo lidhet njëkohësisht me aftësinë e këtij sektori për të ruajtur dhe zgjeruar kapacitetet prodhuese, për të kontribuar në sigurinë e furnizimit dhe për të realizuar objektivat publike të ligjit.
35. Pretendimet e paditëses nuk kufizohen në kërkesën për ruajtjen e një çmimi më të lartë për anëtarët e saj dhe as në përfitimin e një shume individuale parash. AREA kërkon shfuqizimin me efekt të përgjithshëm të akteve normative, duke vënë në diskutim respektimin e kufijve të autorizimit ligjor, procedurën e detyrueshme të konsultimit, kriteret ligjore të përcaktimit të bonusit, proporcionalitetin e ndërhyrjes dhe parashikueshmërinë e kuadrit rregullator të energjisë së rinovueshme. Natyra e kërkimit dhe efekti objektiv i kontrollit gjyqësor tregojnë se procesi synon rivendosjen e ligjshmërisë së rendit normativ në një sektor me rëndësi publike dhe jo zgjidhjen e një mosmarrëveshjeje të veçantë pasurore ndërmjet një operatori dhe administratës.
36. Për legjitimimin sipas nenit 15, shkronja “d”, të ligjit nr. 49/2012, nuk kërkohet që shoqata të jetë vetë subjekti mbi të cilin akti normativ vendos drejtpërdrejt detyrime ose prodhon pasoja ekonomike. Një kërkesë e tillë do ta barazonte legjitimimin e shoqatave me legjitimimin individual të anëtarëve të tyre dhe do t’i hiqte përmbajtjen autonome dispozitës që u njeh shoqatave të drejtën për mbrojtjen gjyqësore të një interesi të ligjshëm publik. Edhe kur pasoja individuale konkretizohet në marrëdhëniet kontraktore ose në vendimet zbatuese që u drejtohen anëtarëve, burimi juridik i saj mbetet norma e kundërshtuar. Për këtë arsye, kontrolli gjyqësor i kërkuar nga shoqata nuk përbën actio popularis, por ushtrim të së drejtës së një subjekti funksionalisht të përshtatshëm për të mbrojtur një interes kolektiv të identifikueshëm, të lidhur ngushtë me fushën e veprimtarisë së tij.
37. Për rrjedhojë, Kolegji vlerëson se, të marra së bashku, qëllimi statutor i AREA, numri dhe natyra e subjekteve që ajo përfaqëson, përfshirja e drejtpërdrejtë e këtyre subjekteve në kategorinë e rregulluar, shtrirja e njëtrajtshme e pasojave të akteve mbi ta, rëndësia e prodhimit nga burimet e rinovueshme për sistemin energjetik dhe natyra objektive e kërkimit për shfuqizimin e normës provojnë dhe thjesht nuk prezumojnë ekzistencën e interesit të ligjshëm publik të kërkuar nga neni 15, shkronja “d”, i ligjit nr. 49/2012. Paditësja legjitimohet aktivisht për të kërkuar kontrollin gjyqësor dhe shfuqizimin e akteve normative objekt gjykimi.
38. Duke iu rikthyer thelbit të mosmarrëveshjes, Kolegji vëren se kontrolli gjyqësor i një akti nënligjor normativ nuk kufizohet në verifikimin formal të kompetencës së organit që e ka nxjerrë. Sipas nenit 37, pikat 3 dhe 4, të ligjit nr. 49/2012, gjykata duhet të shqyrtojë nëse zgjedhja normative është bërë në përputhje me objektivin dhe qëllimin e ligjit, nëse është përdorur vetëm për arritjen e këtij qëllimi dhe nëse barra që vendos është në raport të drejtë me nevojën që e ka diktuar. Këto kritere janë kumulative dhe mosplotësimi qoftë edhe i njërit prej tyre e bën aktin normativ të paligjshëm.

39. Ky kontroll merr një dimension të posaçëm kushtetues, për shkak se akti nënligjor normativ, ndonëse nxirret nga pushteti ekzekutiv, vendos rregulla të përgjithshme dhe abstrakte, të detyrueshme për të gjithë subjektet që përfshihen në fushën e zbatimit të tij. Ndryshe nga akti administrativ individual, ai nuk zgjidh vetëm një rast të caktuar, por rregullon në mënyrë të vazhdueshme një kategori të tërë marrëdhëniesh juridike dhe prodhon pasoja për një numër të papërcaktuar paraprakisht subjektesh. Për këtë arsye, parimet e shtetit të së drejtës, të ndarjes dhe balancimit të pushteteve dhe të hierarkisë së normave, të sanksionuara në nenet 4, 7 dhe 116-118 të Kushtetutës, kërkojnë që administrata të mos krijojë një politikë normative autonome, por të qëndrojë rreptësisht brenda kufijve, qëllimit dhe kritereve të përcaktuara nga ligjvënësi.

40. Neni 118 i Kushtetutës nuk përbën vetëm një rregull formal për identifikimin e organit kompetent. Ai vendos kufijtë materialë të delegimit normativ. Ligji duhet të përcaktojë çështjen që rregullohet dhe parimet mbi të cilat nxirret akti, ndërsa organi i deleguar nuk mund të ndryshojë zgjedhjen e ligjvënësit, të shtojë kritere të reja ose të ndjekë një qëllim tjetër nga ai për të cilin i është dhënë kompetenca. Diskrecioni normativ ekziston vetëm brenda kësaj hapësire të paracaktuar dhe jashtë saj, veprimi i ekzekutivit shndërrohet në tejkalim të pushtetit të deleguar.

41. Në rastin konkret, norma autorizuese është neni 22, pikat 2 dhe 3, i ligjit nr. 7/2017. Ky rregullim i jep Këshillit të Ministrave kompetencën për të miratuar metodologjinë, por njëkohësisht e kushtëzon ushtrimin e saj. Metodologjia duhet të hartohet në konsultim me Sekretariatin e Komunitetit të Energjisë dhe duhet të mbështetet në çmimin e tregut, në një bonus për promovimin e burimeve të rinovueshme dhe në garantimin e një kthimi të arsyeshëm të vlerës së investimeve. Këto elemente nuk janë orientime fakultative, por kufij ligjorë të detyrueshëm të kompetencës normative.

42. Konsultimi me Sekretariatin e Komunitetit të Energjisë është, për rrjedhojë, një garanci procedurale thelbësore dhe pjesë përbërëse e vetë autorizimit ligjor. Përdorimi nga ligji i formulimit urdhërues “hartohet në konsultim” nuk lejon që ky veprim të zëvendësohet me konsultime të brendshme ndërinstitucionale, me bashkëpunim akademik ose me referime të përgjithshme ndaj dokumenteve të politikave energjetike. Konsultimi i kërkuar nga ligji duhet të jetë real, i dokumentuar dhe i kryer përpara miratimit të ndryshimit normativ, në mënyrë që mendimi i institucionit të specializuar të mund të ndikojë efektivisht në përmbajtjen e metodologjisë.

43. Nga aktet e administruara nuk rezulton se, përpara miratimit të VKM nr. 396/2020, projekti është dërguar për konsultim në Sekretariatin e Komunitetit të Energjisë ose se ky organ ka dhënë një mendim mbi uljen e bonusit nga 1.30 në 1.20. Relacioni shoqërues evidenton institucione të tjera kontribuese, por jo konsultimin e kërkuar shprehimisht nga neni 22 i ligjit nr. 7/2017. Në një gjykim ku kundërshtohet ligjshmëria e veprimtarisë administrative, barra për të provuar kryerjen e një procedure të detyrueshme i takon organit publik. Mungesa e dokumentimit nuk mund të interpretohet në favor të administratës. Gjykata Administrative e Apelit, duke e konsideruar të respektuar procedurën pa identifikuar provën e konsultimit, ka zbatuar gabimisht ligjin dhe rregullat e barrës së provës.

44. Shkelja e konsultimit nuk është një parregullsi e padëmshme që mund të anashkalohet për shkak të rezultatit përfundimtar të aktit. Pikërisht përmes këtij mekanizmi ligjvënësi ka synuar të sigurojë ekspertizë të specializuar, koherencë me detyrimet e ndërmarra në kuadër të Komunitetit të Energjisë dhe një bazë të verifikueshme për ndërhyrjen në skemën mbështetëse. Heqja e kësaj garancie cenon procesin e formimit të vullnetit normativ dhe e bën të pamundur kontrollin nëse alternativa e zgjedhur është mbështetur në të dhëna të plota dhe në standardet e sektorit.

45. Edhe në planin material, bonusi nuk i është lënë Këshillit të Ministrave si një element që mund të përcaktohet ose ndryshohet lirisht, pa iu përmbajtur kritereve ligjore. Përkundrazi, ai lidhet shprehimisht me promovimin e burimeve të rinovueshme dhe me garantimin e një kthimi të arsyeshëm të investimit, ndërsa VKM nr. 687/2017 kishte konkretizuar elementet ekonomike që duhej të merreshin në konsideratë për përcaktimin e tij. Për rrjedhojë, ulja e koeficientit nga 1.30 në 1.20 kërkonte një analizë të re, të matshme dhe të krahasueshme të këtyre indikatorëve, si dhe shpjegimin se cili ndryshim faktik e bënte koeficientin e mëparshëm të papërshtatshëm.

46. Relacioni i VKM nr. 396/2020 nuk përmban një analizë të tillë. Në të nuk identifikohen të dhëna konkrete mbi ndryshimin e normës së kthimit të investimeve, humbjeve teknike të shmangura, kostove të transmetimit ose kostove të kapaciteteve të interkonjeksionit. Arsyeja vendimtare e ndërhyrjes lidhet me rëndimin e gjendjes financiare të OSHEE për shkak të pandemisë COVID-19. Ky fakt mund të përbënte një shqetësim publik që kërkonte masa ekonomike, por nuk ishte një nga kriteret që ligji kishte caktuar për përllogaritjen e bonusit të prodhuesve me përparësi dhe nuk provonte se kthimi i tyre i arsyeshëm ishte zvogëluar.

47. Kjo mospërputhje midis qëllimit të ligjit dhe qëllimit real të aktit është përcaktuese. Ligji nr. 7/2017 ka zgjedhur të promovojë investimet në burimet e rinovueshme përmes një skeme mbështetëse. Këshilli i Ministrave nuk mund ta përdorë kompetencën për të përcaktuar parametrat e kësaj skeme si mjet për të transferuar te prodhuesit privatë barrën e vështirësive financiare të një operatori publik, pa një autorizim të qartë ligjor. Një zgjedhje e tillë nuk është bërë vetëm për arritjen e qëllimit të ligjit dhe, për këtë arsye, bie ndesh me nenin 37, pika 3, shkronjat “a” dhe “b”, të ligjit nr. 49/2012, si dhe me kufijtë e nenit 118 të Kushtetutës.

48. Akti i kundërshtuar nuk e kalon as testin e proporcionalitetit. Ky test kërkon verifikimin e përshtatshmërisë, domosdoshmërisë dhe proporcionalitetit në kuptimin e ngushtë. Edhe sikur ulja e çmimit të konsiderohej e përshtatshme për të lehtësuar përkohësisht situatën financiare të blerësit publik, organi nuk ka provuar se ajo ishte e domosdoshme, se nuk kishte masa të tjera më pak cenuese dhe se përfitimi publik i pritshëm ishte në ekuilibër me barrën e vendosur mbi prodhuesit. Konstatimi abstrakt i një interesi publik nuk zëvendëson analizën konkrete të këtyre tri hallkave.

49. Në veçanti, nuk rezulton të jetë analizuar mundësia e mbështetjes së drejtpërdrejtë të operatorit publik, shpërndarja e barrës ndërmjet kategorive të ndryshme të tregut, kufizimi i masës vetëm për periudhën e emergjencës ose vendosja e mekanizmave kompensues dhe kalimtarë. Mungesa e shqyrtimit të alternativave më pak kufizuese tregon se masa është zgjedhur si zgjidhja më e menjëhershme administrative dhe jo si zgjidhja e fundit e domosdoshme pas një procesi të plotë balancimi.

50. Karakteri i përhershëm i reduktimit e thellon këtë mangësi. Kur një kufizim justifikohet me një rrethanë të jashtëzakonshme dhe të përkohshme, vetë parimi i proporcionalitetit kërkon që masa të kufizohet në kohë, të shoqërohet me klauzolë rishikimi dhe të pushojë kur rrethanat ndryshojnë. VKM nr. 396/2020 nuk ka parashikuar afat, kriter rishikimi ose lidhje të drejtpërdrejtë me kohëzgjatjen e pandemisë. Mbajtja e reduktimit edhe pas ndryshimit të rrethanave e shkëput masën nga shkaku që u përdor për justifikimin e saj.

51. Kolegji vlerëson gjithashtu se është cenuar parimi i sigurisë juridike dhe i mbrojtjes së pritshmërive të ligjshme. Ky parim nuk u garanton operatorëve ekonomikë pandryshueshmërinë e përhershme të çdo skeme mbështetëse dhe nuk e përjashton të drejtën e shtetit për ta përshtatur politikën energjetike. Ai kërkon, megjithatë, që një ndryshim me ndikim të ndjeshëm ekonomik të jetë i parashikueshëm, i mbështetur në kritere të qarta, i arsyetuar me të dhëna dhe i shoqëruar, kur është e nevojshme, me një periudhë të përshtatshme kalimtare.

52. Në rastin konkret, çmimi vjetor për vitin 2020 ishte përcaktuar tashmë me vendimin e ERE nr. 7, datë 16.01.2020, mbi bazën e metodologjisë në fuqi. Ndryshimi i koeficientit në mes të së njëjtës periudhë rregullatore dhe detyrimi për rillogaritjen e menjëhershme të çmimit, pa njoftim paraprak të mjaftueshëm dhe pa masa tranzitore, ndërhynë në modelet financiare dhe në planifikimin e subjekteve që kishin marrë vendime investimi mbi bazën e kuadrit ekzistues. Kjo ndërhyrje e menjëhershme nuk plotëson standardin e parashikueshmërisë që buron nga neni 4 i Kushtetutës dhe nga parimi i administrimit të ligjshëm.

53. Për më tepër, ndërhyrja prek ushtrimin e lirisë së veprimtarisë ekonomike, të mbrojtur nga neni 11 i Kushtetutës. Në lidhje me nenin 17 të saj, çdo kufizim i kësaj lirie duhet të ketë mbështetje të mjaftueshme në ligj dhe të jetë proporcional. Një akt nënligjor mund të konkretizojë kufizimin vetëm kur ligji ka përcaktuar qartë qëllimin, kriteret dhe hapësirën e veprimit. Në mungesë të kësaj lidhjeje, barra ekonomike nuk është thjesht një zgjedhje rregullatore e diskutueshme, por një ndërhyrje që nuk përmbush kërkesën kushtetuese të ligjshmërisë.

54. Kolegji çmon të bazuar edhe pretendimin për tejkalimin e autorizimit në raport me ERE. Neni 22 i ligjit nr. 7/2017 autorizon Këshillin e Ministrave të miratojë metodologjinë, ndërsa përllogaritja dhe miratimi i çmimit i përket ERE si autoritet rregullator i pavarur. Përcaktimi me VKM i një afati detyrues 30-ditor për rishikimin e çmimit vjetor të përcaktuar tashmë nuk rezulton e mbështetur në normën autorizuese. Pavarësia e ERE nuk është vetëm organizative, por edhe funksionale. Ajo përjashton ndërhyrjen e ekzekutivit në mënyrën dhe kohën e ushtrimit të kompetencave rregullatore, përtej asaj që ligji ka parashikuar shprehimisht.

55. Vendimet e ERE nr. 94/2020 dhe nr. 16/2021 nuk mund të mbeten në fuqi pas konstatimit të paligjshmërisë së VKM nr. 396/2020. Ato janë nxjerrë drejtpërdrejt në zbatim të koeficientit të ndryshuar dhe mbështeten normativisht në aktin bazë të paligjshëm. Pavarësia e ERE nuk e shkëput aktin zbatues nga baza e tij juridike dhe nuk mund të shërbejë si arsye për të ruajtur pasojat e një metodologjie të shfuqizuar. Përkundrazi, shfuqizimi i aktit bazë sjell domosdoshmërisht shfuqizimin e akteve normative zbatuese që nuk kanë një bazë juridike autonome.

56. Në këto kushte, çështja nuk paraqet vetëm një mangësi arsyetimi që mund të korrigjohet duke ia kthyer administratës për një rivlerësim brenda të njëjtës procedurë. Mungesa e konsultimit të detyrueshëm, përdorimi i kompetencës për një qëllim të ndryshëm nga ai i ligjit, tejkalimi i autorizimit ndaj ERE dhe mosrespektimi i proporcionalitetit e i sigurisë juridike janë shkelje thelbësore që prekin vetë vlefshmërinë e aktit. Ato nuk mund të shërohen prapaveprueshëm me një arsyetim të mëvonshëm, por kërkojnë zhvillimin e një procedure të re normative, nëse organi kompetent çmon se ndryshimi i metodologjisë vijon të jetë i nevojshëm.

57. Për sa më sipër, Kolegji arrin në përfundimin se VKM nr. 396/2020 është nxjerrë në kundërshtim me nenin 118 të Kushtetutës, me nenin 22 të ligjit nr. 7/2017, me parimet e ligjshmërisë, proporcionalitetit dhe sigurisë juridike, si dhe me kriteret e nenit 37, pikat 3 dhe 4, të ligjit nr. 49/2012. Për rrjedhojë, shkaqet e rekursit janë të bazuara, vendimi i Gjykatës Administrative të Apelit duhet të ndryshohet, padia të pranohet dhe, së bashku me aktin normativ bazë, të shfuqizohen edhe vendimet e ERE nr. 94/2020 dhe nr. 16/2021, të nxjerra për zbatimin e tij.

PËR KËTO ARSYE,

Kolegji Administrativ i Gjykatës së Lartë, mbështetur në nenin 1 (2), në nenin 15 shkronja “d”, në nenin 58 dhe në nenin 62 (1) shkronja “a” dhe në nenin 63 (1) shkronja “dh” të ligjit nr.49/2012, datë 03.05.2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),

VENDOSI:

1. Ndryshimin e vendimit nr. 79 (86-2022-740), datë 24.11.2022 të Gjykatës Administrative të Apelit. Pranimin e padisë. Shfuqizimin e vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””. Shfuqizimin e vendimit nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM nr. 396 datë 13.05.2020”. Shfuqizimin e vendimit të ERE nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021".

2. Urdhërohet publikimi i këtij vendimi në Fletoren Zyrtare. 

Tiranë, më 27.04.2026

Kryesues: Sokol Sadushi 

Anëtarë: Arbena Ahmeti, Sokol Ngresi

Anëtarë kundër: Margarita Buhali, , Gentian Medja
MENDIM PAKICE

Për çështjen administrative nr. 30006-00241-00-2023

Unë gjyqtarja Margarita Buhali kam votuar kundër vendimit të marrë nga Kolegji Administrativ i Gjykatës së lartë në çështjen administrative me nr.  30006-00241-00-2023 që i përket: 

PADITËS: Shoqata “Albanian Renewable Energy Association” (Area)

TË PADITUR:  Këshilli i Ministrave

Enti Rregullator i Energjisë

PERSONI I TRETË: Ministria e Industrisë dhe Energjetikës
OBJEKTI:  Shfuqizimi i vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””.

Shfuqizimin e vendimit nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM nr. 396 datë 13.05.2020”.

Shfuqizimin e vendimit të ERE nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021".

Marrja e masës së pezullimit të zbatimit të vendimit nr. 94, datë 08.06.2020 të Entit Rregullator të Energjisë, deri në përfundimin e shqyrtimit gjyqësor të çështjes.

BAZA LIGJORE: Nenet 7/a, 10.2 shkronja “b”, 15/d, 16, 17/1/a, 18/1, 21, 28, 29 vijues, 37, 43.2 të ligjit 49/2012 “Për gjykatat administrative dhe gjykimin e mosmarrëveshjeve administrative”etj.

Paraqes mendimin tim në pakicë si më poshtë;

Duke pasur parasysh shkaqet e ankimit dhe rrethanat e provat e paraqitura ne gjykim, si gjyqtare në pakicë kam mendimin se Kolegji Administrativ i Gjykatës së Lartë duhet të kishte vendosur: Lënien në fuqi të vendimit nr. 79 (86-2022-740), datë 24.11.2022 të Gjykatës Administrative të Apelit.
Gjykata e Lartë me vendimin dt. 27.04.2026 vendosi ;  Ndryshimin e vendimit nr. 79 (86-2022-740), datë 24.11.2022 të Gjykatës Administrative të Apelit. Pranimin e padisë. Shfuqizimin e vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””. Shfuqizimin e vendimit nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM nr. 396 datë 13.05.2020”. Shfuqizimin e vendimit të ERE nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021". Urdhërohet publikimi i këtij vendimi në Fletoren Zyrtare. 

Kolegji Administrativ çmoi se në rekursin e paraqitur nga pala paditëse janë paraqitur shkaqe ligjore nga ato të parashikuara në nenin 58 të ligjit nr.49/2012, të cilat, ta bëjnë të cenueshëm vendimin e gjykatës së Apelit duke ndryshuar këtë vendim dhe pranuar padinë për këto arsye për përmbledhura; Nga aktet e administruara nuk rezulton se, përpara miratimit të VKM nr. 396/2020, projekti është dërguar për konsultim në Sekretariatin e Komunitetit të Energjisë ose se ky organ ka dhënë një mendim mbi uljen e bonusit nga 1.30 në 1.20. Relacioni shoqërues evidenton institucione të tjera kontribuese, por jo konsultimin e kërkuar shprehimisht nga neni 22 i ligjit nr. 7/2017. Në një gjykim ku kundërshtohet ligjshmëria e veprimtarisë administrative, barra për të provuar kryerjen e një procedure të detyrueshme i takon organit publik. ..Gjykata Administrative e Apelit, duke e konsideruar të respektuar procedurën pa identifikuar provën e konsultimit, ka zbatuar gabimisht ligjin dhe rregullat e barrës së provës. Shkelja e konsultimit nuk është një parregullsi e padëmshme që mund të anashkalohet për shkak të rezultatit përfundimtar të aktit. Pikërisht përmes këtij mekanizmi ligjvënësi ka synuar të sigurojë ekspertizë të specializuar, koherencë me detyrimet e ndërmarra në kuadër të Komunitetit të Energjisë dhe një bazë të verifikueshme për ndërhyrjen në skemën mbështetëse. Heqja e kësaj garancie cenon procesin e formimit të vullnetit normativ dhe e bën të pamundur kontrollin nëse alternativa e zgjedhur është mbështetur në të dhëna të plota dhe në standardet e sektorit..... 

...Edhe në planin material, bonusi nuk i është lënë Këshillit të Ministrave si një element që mund të përcaktohet ose ndryshohet lirisht, pa iu përmbajtur kritereve ligjore. ..Për rrjedhojë, ulja e koeficientit nga 1.30 në 1.20 kërkonte një analizë të re, të matshme dhe të krahasueshme të këtyre indikatorëve, si dhe shpjegimin se cili ndryshim faktik e bënte koeficientin e mëparshëm të papërshtatshëm......Relacioni i VKM nr. 396/2020 nuk përmban një analizë të tillë. Në të nuk identifikohen të dhëna konkrete mbi ndryshimin e normës së kthimit të investimeve, humbjeve teknike të shmangura, kostove të transmetimit ose kostove të kapaciteteve të interkonjeksionit. Arsyeja vendimtare e ndërhyrjes lidhet me rëndimin e gjendjes financiare të OSHEE për shkak të pandemisë COVID-19. Ky fakt mund të përbënte një shqetësim publik që kërkonte masa ekonomike, por nuk ishte një nga kriteret që ligji kishte caktuar për përllogaritjen e bonusit të prodhuesve me përparësi dhe nuk provonte se kthimi i tyre i arsyeshëm ishte zvogëluar....Kjo mospërputhje midis qëllimit të ligjit dhe qëllimit real të aktit është përcaktuese. Ligji nr. 7/2017 ka zgjedhur të promovojë investimet në burimet e rinovueshme përmes një skeme mbështetëse. Këshilli i Ministrave nuk mund ta përdorë kompetencën për të përcaktuar parametrat e kësaj skeme si mjet për të transferuar te prodhuesit privatë barrën e vështirësive financiare të një operatori publik, pa një autorizim të qartë ligjor. Një zgjedhje e tillë nuk është bërë vetëm për arritjen e qëllimit të ligjit dhe, për këtë arsye, bie ndesh me nenin 37, pika 3, shkronjat “a” dhe “b”, të ligjit nr. 49/2012, si dhe me kufijtë e nenit 118 të Kushtetutës.

Akti i kundërshtuar nuk e kalon as testin e proporcionalitetit. Ky test kërkon verifikimin e përshtatshmërisë, domosdoshmërisë dhe proporcionalitetit në kuptimin e ngushtë. Edhe sikur ulja e çmimit të konsiderohej e përshtatshme për të lehtësuar përkohësisht situatën financiare të blerësit publik, organi nuk ka provuar se ajo ishte e domosdoshme, se nuk kishte masa të tjera më pak cenuese dhe se përfitimi publik i pritshëm ishte në ekuilibër me barrën e vendosur mbi prodhuesit. Konstatimi abstrakt i një interesi publik nuk zëvendëson analizën konkrete të këtyre tri hallkave. Në veçanti, nuk rezulton të jetë analizuar mundësia e mbështetjes së drejtpërdrejtë të operatorit publik, shpërndarja e barrës ndërmjet kategorive të ndryshme të tregut, kufizimi i masës vetëm për periudhën e emergjencës ose vendosja e mekanizmave kompensues dhe kalimtarë. Mungesa e shqyrtimit të alternativave më pak kufizuese tregon se masa është zgjedhur si zgjidhja më e menjëhershme administrative dhe jo si zgjidhja e fundit e domosdoshme pas një procesi të plotë balancimi. Karakteri i përhershëm i reduktimit e thellon këtë mangësi. Kur një kufizim justifikohet me një rrethanë të jashtëzakonshme dhe të përkohshme, vetë parimi i proporcionalitetit kërkon që masa të kufizohet në kohë, të shoqërohet me klauzolë rishikimi dhe të pushojë kur rrethanat ndryshojnë. VKM nr. 396/2020 nuk ka parashikuar afat, kriter rishikimi ose lidhje të drejtpërdrejtë me kohëzgjatjen e pandemisë. Mbajtja e reduktimit edhe pas ndryshimit të rrethanave e shkëput masën nga shkaku që u përdor për justifikimin e saj.

Kolegji vlerëson gjithashtu se është cenuar parimi i sigurisë juridike dhe i mbrojtjes së pritshmërive të ligjshme. Ky parim nuk u garanton operatorëve ekonomikë pandryshueshmërinë e përhershme të çdo skeme mbështetëse dhe nuk e përjashton të drejtën e shtetit për ta përshtatur politikën energjetike. Ai kërkon, megjithatë, që një ndryshim me ndikim të ndjeshëm ekonomik të jetë i parashikueshëm, i mbështetur në kritere të qarta, i arsyetuar me të dhëna dhe i shoqëruar, kur është e nevojshme, me një periudhë të përshtatshme kalimtare. Në rastin konkret, çmimi vjetor për vitin 2020 ishte përcaktuar tashmë me vendimin e ERE nr. 7, datë 16.01.2020, mbi bazën e metodologjisë në fuqi. Ndryshimi i koeficientit në mes të së njëjtës periudhë rregullatore dhe detyrimi për rillogaritjen e menjëhershme të çmimit, pa njoftim paraprak të mjaftueshëm dhe pa masa tranzitore, ndërhynë në modelet financiare dhe në planifikimin e subjekteve që kishin marrë vendime investimi mbi bazën e kuadrit ekzistues. Kjo ndërhyrje e menjëhershme nuk plotëson standardin e parashikueshmërisë që buron nga neni 4 i Kushtetutës dhe nga parimi i administrimit të ligjshëm. Për më tepër, ndërhyrja prek ushtrimin e lirisë së veprimtarisë ekonomike, të mbrojtur nga neni 11 i Kushtetutës. Në lidhje me nenin 17 të saj, çdo kufizim i kësaj lirie duhet të ketë mbështetje të mjaftueshme në ligj dhe të jetë proporcional. Një akt nënligjor mund të konkretizojë kufizimin vetëm kur ligji ka përcaktuar qartë qëllimin, kriteret dhe hapësirën e veprimit. Në mungesë të kësaj lidhjeje, barra ekonomike nuk është thjesht një zgjedhje rregullatore e diskutueshme, por një ndërhyrje që nuk përmbush kërkesën kushtetuese të ligjshmërisë.

II. Vlerësimi i gjyqtarit në pakicë

Si gjyqtare në pakicë, kam votuar kundër këtij vendimi, pasi për mendimin tim në rekurs nuk janë paraqitur shkaqe ligjore që evidentojnë shkelje të ligjit procedurial e material nga Gjykata e Apelit Administrativ. Në kuadër të shkaqeve të rekursit si gjyqtare në pakicë vlerësoj se vendimi i Gjykatës së Apelit Administrativ duhet të lihet në fuqi për sa më poshtë;

1-Pala paditëse legjitimohet në ngritjen e padisë nisur nga qëllimi i veprimtarisë së saj dhe fakti që nxitja e veprimtaria prodhuese e energjisë elektrike përbën një qëllim të lidhur ngushtësisht me interesin publik të përfitimit të këtij shërbimi nga të gjitha strukturat ekonomike e sociale të shoqërisë. Çdo mungesë në treg ose vështirësi në realizimin e prodhimit të këtij shërbimi transferon pasojat në gjithë mënyrën e operimit të sektorëve të tjerë, si ai ekonomik, kulturor, mjekësor etj. e deri tek konsumatori fundor. Nisur nga vlerësimi që ka bërë Gjykata e Apelit dhe fakti që çështja vjen në Gjykatën e Lartë vetëm mbi rekursin e palës paditëse, kjo e fundit legjitimohet në ngritjen e padisë.  

2- Pala paditëse ka ngritur si një nga shkaqet e padisë dhe të rekursit faktin e paligjshmërisë vendimit të Këshillit të Ministrave nr.396/2020 për faktin se ky vendim ka dalë pa u ndjekur procedurat e konsultimit me Sekretariatin e Komunitetit të Energjisë. Shumica ka konstatuar se;  Nga aktet e administruara nuk rezulton se, përpara miratimit të VKM nr. 396/2020, projekti është dërguar për konsultim në Sekretariatin e Komunitetit të Energjisë ose se ky organ ka dhënë një mendim mbi uljen e bonusit nga 1.30 në 1.20.  
3. Lidhur me këtë konstatim të shumicës dhe njëkohësisht shkak ligjor të padisë së paditësit  lindin për diskutim dy çështje: 

a- A është zbatuar parashikimi i nenit 22 në ligjin nr.7/2017 për konsultimin me Sekretariatin e Komunitetit të Energjisë sipas qëllimit për të cilën ai është përfshirë në ligj? 

b- Cila është natyra e bonusit të përcaktuar në nenin 22 të ligjit nr.7/2017 dhe nëse ndryshimi i tij në vlerë, pa u prekur rregullat e tjera të metodologjisë së caktimit të çmimit, kërkon një konsultim paraprak me Sekretariatin e Komunitetit të Energjisë në mënyrë të posaçme? 

3.a-Lidhur me çështjen e parë të shtruar për diskutim del e nevojshme të përcaktohet qëllimi i parashikimit në ligj i procedurës së konsultimit me Sekretariatin e Komunitetin e Energjisë. ERE si organi kompetent për përcaktimin e çmimit të blerjes së energjisë elektrike nga prodhuesit me përparësi, përcaktohet në përputhje me metodologjinë përkatëse të miratuar paraprakisht nga pala e paditur Këshilli i Ministrave, me propozimin e paraqitur nga ana e ministrit përgjegjës që ka në kompetencë fushën e veprimtarisë së prodhimit të energjisë. Ligji nr.7/2017 si ligj i zbatueshëm në këtë fushë ka përcaktuar mënyrën e përcaktimit të kësaj metodologjie. Më konkretisht në nenin 22, të ligjit nr.7/2017 “Për nxitjen e përdorimit të energjisë nga burimet e rinovueshme”, parashikohet: 1. Prodhuesit me përparësi, të cilët kanë marrë certifikatën e pranimit të veprës të centralit elektrik, brenda datës 31 dhjetor 2020, kanë të drejtë të zgjedhin për të përfituar nga skema e mbështetjes, sipas kontratës për diferencë, në përputhje me parashikimet e këtij ligji dhe procedurave të miratuara nga ERE. Certifikata e pranimit të veprës lëshohet nga autoriteti kontraktor, sipas udhëzimit të ministrit. 2. Çmimi i blerjes së energjisë elektrike nga prodhuesit me përparësi, të cilët kanë marrë certifikatën e pranimit të veprës të centralit elektrik brenda datës 31 dhjetor 2020, dhe të cilët nuk janë bërë pjesë e skemës mbështetëse, sipas kontratës për diferencë, llogaritet nga ERE, në përputhje me metodologjinë e miratuar nga Këshilli i Ministrave, me propozimin e ministrit. Kjo metodologji hartohet në konsultim me Sekretariatin e Komunitetit të Energjisë. 3. Metodologjia e parashikuar në pikën 2 të këtij neni përcakton kriteret e llogaritjes së çmimit, duke u bazuar në çmimin e tregut të organizuar të energjisë elektrike ose deri në krijimin e tij, në çmime të krahasueshme të tregjeve të organizuara të vendeve fqinje, plus një bonus të caktuar për promovimin e këtyre burimeve, i cili merr në konsideratë një kthim të arsyeshëm të vlerës së investimeve. Në çdo rast, ky çmim nuk do të jetë më i ulët se çmimi i miratuar nga ERE në vitin 2016. ... “.

     3.a.1 Në përputhje me këtë dispozitë përcaktohen referimet bazë, që shërbejnë si kritere me karakter të përgjithshëm për përcaktimin e çmimit të energjisë, që fokusin e ka tek çmimi i tregut të organizuar të energjisë ose të çmimeve të krahasueshme të tregjeve të vendeve fqinjë deri në krijimin e këtij tregu të organizuar. Ndërkohë që veç këtij kriteri shtohet në vlerën e çmimit dhe një bonus i cili synimin e ka tek promovimi i burimeve të energjisë me synimin për një kthim të arsyeshëm të investimit. Megjithëse, këto kritere metodologjie bëjnë të mundur përcaktimin e një çmimi, që ndryshon në varësi të çmimit të tregut të organizuar dhe të bonusit, ligjvënësi ka zgjedhur të vendosë një kufi minimal çmimi blerjeje, që mbetet i pandryshueshëm dhe që është çmimi i miratuar nga ERE në vitin 2016. Ky kufizim ndalues nuk e lejon ERE që edhe në zbatim të drejtë të të gjitha kritereve të metodologjisë të caktojë një çmim më të ulët se ai i vitit 2016. Ky ndalim ligjor nuk është cenuar në rastin konkret me vendimin nr.396/2020 të Këshillit të Ministrave dhe as me ndonjë vendim të ERE që ka dalë në zbatim të këtij vendimi.

3.a.2 Ndërkohë “konsultimi me Sekretariatin e Komunitetit të Energjisë” nuk përbën një kusht detyrues që të sjellë pavlefshmërinë e vendimit të Këshilli të Ministrave dhe vetë ligji nuk ka parashikuar një pasojë të tillë. Qëllimi i këtij parashikimi ka natyrë konsultative dhe synon të përcaktojë kriteret e përgjithshme të metodologjisë, kritere këto që nuk janë ndryshuar në thelb të tyre, por është ndryshuar vetëm vlera e bonusit nga 1.30 në 1.20. 

3.a.3 Për më tepër Këshilli i Ministrave para nxjerrjes së vendimit nr.396/2020 ka realizuar sikurse ka vlerësuar Gjykata e Apelit procedurat përkatëse të procesit legjislativ, duke u konsultuar me Ministrinë e Financave dhe Ekonomisë, Ministrinë e Drejtësisë, ka bashkëpunuar me Universitetin e Harvardit dhe është bazuar edhe në  Policy Guidelines të Komunitetit Evropian të Energjisë. Përderisa ka marrë në konsideratë të gjithë orientimet e mësipërme dhe politikat udhëheqëse të Komunitetit Evropian të Energjisë, Këshilli i Ministrave e ka përmbushur detyrimin ligjor të ndjekjes së procedurave të nevojshme konsultative para se të merrte vendimin nr.396/2020. 

3.a.4 Konsultimi me Sekretariatin e Komunitetit të Energjisë nuk është një proces, që kërkon marrjen paraprakisht të pëlqimit dhe të mendimit të këtij Sekretariati mbi draftin e vendimit, sikurse arsyeton shumica por të mbajtjes në konsideratë të udhëzimeve të komunitetit për përcaktimin e kritereve të metodologjisë përcaktuese të çmimit. Nëse Këshilli i Ministrave i përmbahet rregullave të Komunitetit Evropian të Energjisë për përcaktimin e metodologjisë e ndryshimin e saj, konsultimi në mënyrë të posaçme i draftit të vendimit të Këshillit të Ministrave do të ishte një procedurë formale e panevojshme, për më tepër që ky komunikim është vetëm me natyrë konsultative dhe jo detyruese. Për sa më sipër si gjyqtare në pakicë vlerësoj se pala e paditur ka ndjekur procedurën e nevojshme konsultative para miratimit të vendimit nr.396/2020.

3.b- Për sa i përket çështjes së dytë të shtruar për diskutim konstatohet se shkaku ligjor i padisë ka të bëjë kryesisht me faktin se Këshilli i Ministrave ka ndryshuar bonusin si pjesë përbërëse e metodologjisë së përcaktimit të çmimit nga 1.30 në 1.20, gjë që ka sjellë reflektime në çmimin e energjisë por pa cenuar minimumin ligjor të çmimit të përcaktuar në vitin 2016. Në konsideratë të interpretimit gramatikor të nenit 22 të ligjit të sipërcituar, si gjyqtare në pakicë vlerësoj se bonusi përbën një kriter shtesë, që në fakt nuk vjen si pasojë e logjikës normale ekonomike të caktimit të çmimit. Ky i fundit përcaktohet si rezultat e një analize objektive të shpenzimeve për prodhimin e produktit, nxjerrjen e fitimit dhe vlerën, që konsumatori është i gatshëm të paguajë duke mbajtur në konsideratë nevojën për këtë produkt dhe kushtet e konkurrencës. Bonusi i dhënë ndaj operatorëve të prodhimit të energjisë ka si qëllim të bëj një kthim të arsyeshëm të vlerës së investimit që kanë realizuar shoqëritë prodhuese të energjisë për të bërë të mundur prodhimin e energjisë. Pra ai nuk ka për qëllim të mbulojë shpenzimet e zakonshme të prodhimit të energjisë, por investimin fillestar të kryer nga shoqëritë për tu përfshirë në këtë sektor prodhimi. Në këtë mënyrë ky bonus është një kriter ekskluziv me natyrë kompesuese i shpenzimeve të investimit, që është marrë përsipër si një detyrim nga Këshilli i Ministrave me qëllim promovimin e veprimtarisë private në këtë sektor. Vlera e tij përbën një shtesë mbi kriteret e gjithëpranuara në përcaktimin e çmimit të energjisë elektrike, që i përshtatet realitetit shqiptar të prodhimit të energjisë. 

  3.b.1 Nisur nga natyra e posaçme e këtij kriteri dhe ekskluziviteti i zbatimit të tij në Republikën e Shqipërisë për shkak të politikave ekonomike të ndjekura në këtë sektor, “konsultimi me  Sekretariatin e Komunitetit të Energjisë” për përcaktimin e vlerës së këtij bonusi nuk mund të ketë karakter detyrues pasi shteti shqiptar gëzon sovranitet dhe një autonomi vetëvlerësimi për përcaktimin e vlerës së këtij bonusi sipas nivelit  të kostove të shpenzimeve për investimet e kryera në këtë sektor në Shqipëri, por edhe mundësisë së tij reale për të llogaritur drejt “kthimin e arsyeshëm të këtij shpenzimi” si komponent i përcaktimit të këtij bonusi duke mbajtur në konsideratë gjithë nivelin e shpenzimeve që shteti shqiptar duhet të përballojë për politikat sociale të vendit në një periudhë të caktuar. 

3.b.2 Për sa më sipër Këshilli i Ministrave në nxjerrjen e vendimit nr.396/2020, që ka shërbyer si bazë për nxjerrjen e vendimeve të ERE nr.94/2020 dhe atij nr.16/2021 ka ndjekur dhe respektuar procedurën e përgatitjes dhe miratimit të aktit nënligjor normativ, në përputhje me qëllimin për të cilin ligji ka parashikuar dhe kërkuar respektimin e kësaj procedure, si dhe natyrën e veçantë të kriterit “bonus’ si komponenti i vetëm i ndryshuar i metodologjisë pararendëse të përcaktuar me vendimin nr.687/2017 të Këshillit të Ministrave.

  4. Për sa i përket vlerësimit në themel të pretendimeve të ngritura në padi në kuptimin material,  ulja e bonusit nga 1.30 në 1.20 nuk përbën asnjë cenim disproporcional në rëndim të pozitës ekonomike të operatorëve ekonomike që veprojnë në sektorin e prodhimit të energjisë elektrike në krahasim me gjendjen, që e ka diktuar atë dhe për rrjedhojë nuk përbën një cenim të sigurisë juridike për pritshmërinë e tyre të ligjshme. 

5. Siç u tha dhe më lart, qëllimi i dhënies së bonusit kishte të bënte për një kthim të arsyeshëm të shpenzimeve të investimit të bërë nga investitorët. Ulja nga 1.30 në 1.20 pavarësisht efektit zvogëlues në çmimin total të blerjes së energjisë nuk përbën një ndryshim të dukshëm  përkeqësues të pritshmërive të shoqërive për kthimin e këtyre shpenzimeve. Përcaktimi i bonusit nuk synonte një kthim automatik të shpenzimeve, por një rikuperim të arsyeshëm gradual të këtyre shpenzimeve. Pikërisht elementi identifikues “i arsyeshëm” i jepte Këshillit të Ministrave diskrecionin për të vlerësuar se sa do ishte vlera e tij në konsideratë kjo jo vetëm të shpenzimeve të realizuara nga operatorët ekonomik, por edhe në raport me mundësinë e shtetit për të rikuperuar këtë shpenzim nisur nga kostoja financiare që duhet të përballonte pa cenuar përgjegjësitë e tij  ekonomike e zhvilluese për gjithë sektorët e tjerë të ekonomisë dhe nga efekti zinxhir që do të sillte ky bonus mbi çmimin e shitjes së energjisë tek konsumatori fundor. Energjia elektrike si një produkt i nevojshëm jetik jo vetëm për zhvillimin ekonomik të vendit, por edhe për jetesën e mirëqenien e popullatës nxit një detyrim të dyfishtë mbi palën e paditur pasi nga njëra anë ajo është e detyruar të përcaktojë rregulla për çmimin e blerjes së energjisë nga operatorët prodhues, ta blejë atë nëpërmjet shoqërive anonime me kapital shtetëror që operojnë në treg dhe në fund ta shesë atë te konsumatorët duke u kujdesur të ruajë çmimin e shitjes brenda kufijve të pranueshëm me qëllim që të mos rritet kostoja e jetesës së popullatës por as i prodhimit të produkteve ose të shërbimeve të tjera të operatorëve ekonomikë, që veprojnë në fusha të tjera e që si burim të prodhimit të tyre kanë energjinë. 

6. Nisur nga kjo detyrë e palës së paditur si organi rregullator e balancues i ruajtjes së një raporti të drejtë midis çmimit të blerjes dhe atij të shitjes së energjisë, i padituri ka realizuar rivlerësimin e kriterit bonus jo vetëm në përputhje me kompetencën e tij, por i diktuar nga interesi publik për shkak të pasojave ekonomike globale, që kishte sjellë pandemia e Covid-19. Shpallja e  pandemisë në Shqipëri nga muaji mars i vitit 2020 e në vazhdim e shndërroi ekonominë shqiptare në një shoqëri konsumi dhe shërbimi me fokus vetëm plotësimin e nevojave jetike dhe kryesisht atyre shëndetësore, duke bllokuar pothuajse çdo veprimtari tjetër socialekonomike me qëllim fitimi. Zhbalancimi i raportit kosto-fitim, në drejtim të rritjes së kostos për shkak të nevojave emergjente të shoqërisë për mbijetesë në një situatë pandemie, është një arsye mëse e qenësishme e pranisë së interesit publik, që jusitifikon uljen e bonusin në vlerën nga 1.30 në 1.20 në mes të vitit financiar 2020, në ndryshim nga arsyetimi i shumicës, që vlerëson se i padituri ka bërë ndryshimin e bonusit në mes të vitit financiar pa një justifikim të përligjur. 

  7. Është fakt i njohur botërisht izolimi ekonomik deri në bllokim të të gjithë sektorëve prodhues, që solli kjo pandemi, gjë që patjetër ndikoi edhe në vjeljen nga shteti të tatimeve e taksave si burime të mbulimit të shpenzimeve të tij pasi gjithë sektorët e ekonomisë private nuk po vepronin nën ritmin e zakonshëm ekonomik. Pasoja e kësaj pandemie nuk u përqendrua vetëm në vitin 2020 por vazhdoi edhe më vonë pasi kjo pandemi ka sjellë ndryshime në politikat ekonomike globale dhe është fakt i njohur botërisht se çmimi i shitjes së energjisë tek konsumatorët është rritur në mënyrë të ndjeshme në çdo vend të botës. Duke pasur si qëllim jo vetëm rikuperimin e shpenzimeve të investimit por edhe mbrojtjen e konsumatorëve nga efektet sociale dhe ekonomike që do të sillte rritja e çmimit të shitjes së energjisë tek ta dhe po ashtu rimëkëmbjen e gjithë veprimtarisë ekonomike të operatorëve të tjerë për shkak të pasojave të pandemisë mbi ta, ndërhyrja që ka bërë Këshilli i Ministrave me vendimin nr.396/2020 në vlerën e bonusit nga 1.30 në 1.20 është mëse e arsyeshme dhe në përputhje me interesin publik të mbarë shoqërisë. 

8. Nuk ka asnjë indikator që të tregojë se kjo ulje kaq e vogël të ketë sjellë një efekt përkeqësues në veprimtarinë ekonomike të operatorëve, që veprojnë në fushën e prodhimit të energjisë elektrike, për më tepër kur tregu i shitjes së energjisë prej tyre është pothuajse i garantuar dhe ata shfrytëzojnë burimet natyrore, pasuri e shtetit shqiptar, në prodhimin e kësaj energjie. Kjo ndërhyrja jo vetëm nuk prek ushtrimin e lirisë së veprimtarisë ekonomike, të mbrojtur nga neni 11 i Kushtetutës, por përkundrazi kujdeset të ruajë një balancë të qëndrueshme të interesit publik për mbrojtjen e konsumatorit dhe zhvillimin e gjithë sektorëve të ekonomisë të dëmtuar nga pandemia e Covid-19 e që në ndryshim nga operatorët e prodhimit të energjisë nuk përfitojnë asnjë bonus të tillë. Nëpërmjet kësaj ndërhyrje zvogëluese të bonusit i padituri është kujdesur të respektojë parimin e barazisë para ligjit të të gjithë interesave të operatorëve si prodhues edhe konsumues  të energjisë elektrike për të zbutur sa më shumë efektet e një krize globale pandemike në përputhje me interesin publik të vazhdimësisë dhe rimëkëmbjes së ekonomisë për periudhën postpandemike në të njëjtat kushte si për periudhën para pandemisë. Nisur nga kjo premisë vazhdimi i të njëjtit nivel bonusi edhe për periudhën 2021 e në vazhdim është i justifikuar.
9. Jo çdo zbutje e ndonjë prej kritereve të përcaktimit të çmimit të energjisë mund të konsiderohet si cenim jopropocional i pritshmërive të ligjshme për rikuperimin e shpenzimeve të investimit. Shpenzimet e investimit janë si rregull një shpenzim ekskluziv i operatorëve ekonomikë dhe pritshmëria që këtë shpenzim ta marrin më vonë nga shteti nëpërmjet çmimit të blerjes së energjisë nuk mund të thuhet se cenohet përderisa bonusi vazhdon të ekzistojë si komponent i qenësishëm që merret në konsideratë në çmimin e pagueshëm të blerjes së energjisë, si dhe ulja e vlerës së tij nga 1.30 në 1.20 nuk cenon në thelb të drejtën. Ajo përbën një masë të pranueshme për balancimin si të interesave të operatorëve ekonomikë, ashtu edhe të shtetit që rikuperon shpenzimet e investimit në këtë formë dhe të ruajtjes së një çmimi të pranueshëm të shitjes së energjisë tek konsumatorët si blerës fundorë të energjisë. 

10. Për sa më sipër si gjyqtare në pakicë vlerësoj se VKM nr. 396, datë 13.05.2020, si edhe vendimet e ERE me nr. 94, datë 08.06.2020 dhe me nr.16, datë 20.01.2021, janë akte nënligjore normative të nxjerrë nga një organ i parashikuar në ligj siç është Këshilli i Ministrave dhe ERE, në ushtrim të kompetencave dhe përgjegjësive për marrjen e masave përkatëse rregullatore për përcaktimin e çmimit të shitjes të energjisë elektrike të prodhuar nga prodhuesit me përparësi, qoftë për uljen e këtij çmimi në kuadër të situatës së krijuar nga pandemia Covid-19 dhe të pasojave që kjo pandemi ka sjellë në gjithë ekonominë në periudhën kur janë nxjerrë aktet objekt gjykimi. Gjykata Administrative e Apelit ka vlerësuar drejt ligjshmërinë e këtyre akteve dhe për rrjedhojë ky vendim duhet të mbetet në fuqi.

Për sa më sipër dhe në bazë të nenit  308/1 të Kodit të Procedurës Civile, mendimi im në pakicë për zgjidhjen e çështjes është:

Lënia në fuqi e vendimit nr. 79 (86-2022-740), datë 24.11.2022 të Gjykatës Administrative të Apelit. 

MENDIM PAKICE

(Gjyqtar Gentian Medja)

Në çështjen administrative me nr. 30006-00241-00-2023 akti me:

PADITËS: Shoqata “Albanian Renewable Energy Association” (AREA)

TË PADITUR:  Këshilli i Ministrave

Enti Rregullator i Energjisë

PERSONI I TRETË: Ministria e Industrisë dhe Energjetikës

OBJEKTI:  Shfuqizimi i vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi””.

Shfuqizimin e vendimit nr. 94, datë 08.06.2020 të Entit Rregullator të Energjisë “Mbi çmimin e aplikueshëm për prodhuesit ekzistues me përparësi, për vitin 2020, në zbatim të ndryshimeve të miratuara me VKM nr. 396 datë 13.05.2020”.

Shfuqizimin e vendimit të ERE nr.16, datë 20.01.2021 “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2021".

Marrja e masës së pezullimit të zbatimit të vendimit nr. 94, datë 08.06.2020 të Entit Rregullator të Energjisë, deri në përfundimin e shqyrtimit gjyqësor të çështjes.

BAZA LIGJORE: Nenet 7/a, 10.2 shkronja “b”, 15/d, 16, 17/1/a, 18/1, 21, 28, 29 vijues, 37, 43.2 të ligjit 49/2012 “Për gjykatat administrative dhe gjykimin e mosmarrëveshjeve administrative”; nenet 32/a, 154 e vijues të Kodit të Procedurës Civile; nenet 4, 11, 15, 17, 41, 42, 118 i Kushtetutës; nenet 3.3, 4, 11, 108/a/ii, 109 e vijues të ligjit nr. 44/2015 “Kodi i Procedurave Administrative”; nenet 1, 2, 21, 22, 23 të ligjit nr.7/2017 “Për nxitjen e përdorimit të burimeve të rinovueshme të energjisë”; nenet 10 e 16 të ligjit nr.43/2015 “Për sektorin e energjisë elektrike”; nenet 6 e 20 të ligjit nr.9501, datë 3.4.2006 “Për ratifikimin e traktatit të krijimit të komunitetit të energjisë”.

1. Në zbatim të nenit 142 (2) të Kushtetues, nenit 307 (2) e 308 (1) të Kodit të Procedurës Civile, nenit 1 (2) të ligjit nr. 49/2012, i ndryshuar si dhe nenit 35 (3) të ligjit nr. 98/2016 “Për organizimin e pushtetit gjyqësor në Republikën e Shqipërisë”, unë, gjyqtari Gentian Medja, me cilësinë e anëtarit të trupës gjykuese shpreh mendim të kundërt më atë të shumicës së Kolegjit, lidhur me ndryshimin e vendimit nr. 79 (86-2022-740), datë 24.11.2022 të Gjykatës Administrative të Apelit dhe pranimin e padisë.

2. Pala paditëse është organizatë jofitimprurëse, në formën e shoqatës, anëtarë të së cilës janë shoqëri koncesionare që operojnë me hidrocentrale të ndërtuara sipas kontratave të koncesionit dhe janë të licencuara për prodhimin e energjisë elektrike nga Enti Rregullator i Energjisë. Shitblerja e energjisë elektrike realizohet bazuar në kontrata afatgjata të lidhura me subjektin e furnizimit të energjisë elektrike (aktualisht FTL), me çmime të rregulluara nga pala e paditur ERE.

3. Bazuar në nenin 21, të ligjit nr. 7/2017, ndër të tjera, pala e paditur Këshilli i Ministrave është ngarkuar që brenda 12 muajve të miratojë aktet nënligjore sipas nenit 22, pika 2 dhe 4, të këtij ligji. Mbi këtë bazë, Këshilli i Ministrave ka miratuar vendimin nr. 687, datë 22.11.2017 “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”.

4. Në pikën 3, të VKM nr.687, datë 22.11.2017, për metodologjinë e llogaritjes së çmimit të blerjes së energjisë elektrike, parashikohet: “Çmimi vjetor i blerjes (lekë/kwh) = Çmimi mesatar vjetor i tregut të ditës në avancë (HUPX DAM), i energjisë elektrike në profilin bandë (baseload) i vitit përkatës të bursës hungareze (HUPX) të energjisë elektrike në euro cent/ kwh x bonusin për promovimin e burimeve të rinovueshme në masën 1.30 x normën mesatare të këmbimit në euro/lekë për vitin e fundit”. Bazuar në metodologjinë e sipërcituar, pala e paditur ERE ka përcaktuar çdo vit çmimin vjetor të energjisë elektrike. 

5. Në vijim, pala e paditur KM, me propozimin e personit të tretë MIE, ka miratuar vendimin nr.396, datë 13.05.2020 “Për disa ndryshime në vendimin nr. 687, datë 22.11.2017, të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”, sipas të cilit: “1. Në pikën 3, të vendimit nr. 687, datë 22.11.2017, të Këshillit të Ministrave, fjalët “. masën 1.30 “ zëvendësohen me “... në masën 1.20... “. 

6. Pas botimit të kësaj VKM në Fletoren Zyrtare, pala paditëse AREA i është drejtuar personit të tretë MIE, me anë të cilës kërkonte realizimin e një takimi për të diskutuar në lidhje me shkaqet që kishin sjellë në dërgimin e këtij propozimi nga ana e ministrit dhe marrjen e këtij vendimi nga ana e Këshillit të Ministrave, i cili, sipas palës paditëse, është në cenim të interesave të prodhuesve dhe investitorëve në fushën e prodhimit të energjisë elektrike nga HEC. Meqenëse nuk i është kthyer përgjigje, pala paditëse AREA iu drejtua përsëri personit të tretë MIE, palës së paditur ERE, si edhe Sekretariatit të Komunitetit të Energjisë në Vjenë por nuk ka marrë përgjigje.

7. Pala e paditur ERE, me vendimin nr.94, datë 08.06.2020, ka vendosur: “1. Çmimi i aplikueshëm për prodhuesit ekzistues me përparësi, në zbatim të ndryshimeve të miratuara në VKM nr. 396, datë 13.05.2020, të jetë 7.448 leke/Kwh 2.Ky vendim i shtrin efektet nga hyrja në fuqi e deri me 31.12.2020....”

8. Në këto rrethana, pala paditëse AREA, në datën 25.06.2020, ka paraqitur kërkesëpadi në Gjykatën Administrative të Apelit duke kërkuar shfuqizimin e vendimit të Këshillit të Ministrave nr. 396, datë 13.05.2020 “Për disa ndryshime në vendimin nr. 687 datë 22.11.2017 të Këshillit të Ministrave “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”” dhe të vendimeve të Entit Rregullator të Energjisë mbi çmimin e aplikueshëm për prodhuesit ekzistues me përparësi, për vitin 2020 dhe 2021.  

9. Gjykata Administrative e Apelit, me vendimin nr. 79 (86-2022-740), datë 24.11.2022, ka vendosur: “Rrëzimin e padisë.” Kundër vendimit të Gjykatës Administrative të Apelit Tiranë ka paraqitur rekurs pala paditëse duke kërkuar ndryshimin e këtij vendimi dhe pranimin e kërkesëpadisë.  

10. Në ndryshim nga konkluzioni që ka arritur shumica e Kolegjit për ndryshimin e vendimit të Gjykatës Administrative të Apelit dhe pranimin e padisë, jam i mendimit se në zbatim të nenit 63 (1) shkronja “e” të ligjit nr.49/2012, vendimi i Gjykatës Administrative të Apelit duhet të prishet dhe çështja të pushohet për shkak të mungesës së legjitimimit të palës paditëse. 

11. Jam i mendimit se, në kuptim të nenit 473/a të KPC, legjitimimi i palës paditëse në një proces gjyqësor, në kuptim të nenit 15 shkronja “d” të ligjit nr.49/2012, përbën një çështje ligjore e cila mund të verifikohet nga gjykatat e çdo niveli për shkak se lidhet me kushtet formale të paraqitjes së padisë, në kuptim të së drejtës për t’iu drejtuar gjykatës dhe përmbushjes së kushteve formale për të pasur një proces gjyqësor të rregullt. 

12. Në praktikën e tij, Kolegji ka mbajtur qëndrimin se neni 15 shkronja (d) e ligjit nr. 49/2012 ka parashikuar një rregullim të posaçëm sa i takon legjitimimit aktiv për kundërshtimin e aktit normativ nënligjor, sipas të cilit vetëm “shoqatat” dhe “grupet e interesit” gëzojnë legjitimim aktiv për të kundërshtuar në mënyrë abstrakte aktin normativ nënligjor në Gjykatën Administrative të Apelit. Kjo kategori subjektesh, në kushte të përcaktuara me ligj, mund të kundërshtojë edhe aktet administrative individuale, kur preket ndonjë e drejtë apo interes ligjor vetjak i tyre. Ligji njeh të drejtën e padisë për kundërshtimin e aktit nënligjor normativ vetëm për shoqatat dhe grupet e interesit që kujdesen për promovimin, mbrojtjen dhe respektimin e të drejtave lidhur me marrëdhëniet shoqërore dhe ekonomike të caktuara të cilat përfaqësojnë interesa të ligjshme të një numri të pacaktuar individësh që mund të preken nga ky akt dhe që përfaqësojnë një interes publik. 
13. Megjithatë, kjo nuk do të thotë se këto subjekte kanë legjitimitet të pakushtëzuar në mbrojtjen e interesave të tyre për t’iu drejtuar gjykatës për të aktivizuar këtë mjet procedurial. Organizimi në shoqata i një grupi të caktuar subjektesh që kanë interesa të përbashkëta, nuk është kriteri i vetëm dhe përcaktues i legjitimimit për vënien në lëvizje të këtij lloj gjykimi. Një grup subjektesh, që kanë interesa të përbashkëta, mund të gjejnë forma të ndryshme organizimi për të mbrojtur interesat e tyre privatë, ndaj, në zbatim të nenit 15 paragrafi (d) i ligjit nr.49/2012, në praktikën e tij, Kolegji e ka lidhur legjitimimin e shoqatave dhe të grupeve të interesit jo vetëm me mbrojtjen e një interesi “të ligjshëm” por edhe “publik”.  Në këtë kuptim, verifikimi i legjitimitetit të shoqatave e grupeve të interesit mbetet detyrë kryesore e gjykatës që shqyrton padinë për kundërshtimin e aktit normativ. 

14. Koncepti i interesit publik është i gjerë dhe evolutiv. Nuk ka një listë shteruese të interesave që përbëjnë interes publik dhe as të kritereve për të identifikuar një interes si publik por zakonisht prej një interesi publik përfiton shoqëria si e tërë apo një pjesë e mirë e shoqërisë dhe jo një subjekt apo një grup i caktuar subjektesh. Duke parë në këtë këndvështrim interesin publik në raport me interesin që kërkohet të mbrohet nga pala paditëse në këtë gjykim, jam i mendimit se pala paditëse nuk arriti të argumentonte, e aq më pak të provonte, se padia e paraqitur prej saj ishte e orientuar në funksion të mbrojtjes së interesit publik, të një të mire prej të cilës përfitonte e gjithë shoqëria apo një pjesë e mirë e saj. Përkundrazi, referuar argumenteve dhe pretendimeve të ngritura prej saj në padi, rezultoi qartë se interesi që kërkohej të mbrohej përmes kësaj padie ishin interesat e ngushta materiale të anëtarëve të shoqatës.  

15. Pa dyshim që prodhimi i energjisë, prodhimi i saj nga burime të rinovueshme, zhvillimi i qëndrueshëm i tregut të energjisë në përgjithësi dhe i tregut të energjisë nga burimet e rinovueshme në veçanti, siguria dhe diversifikimi i burimeve energjetike, zvogëlimi i varësisë nga importet dhe përmbushja e detyrimeve mjedisore e ndërkombëtare të Republikës së Shqipërisë përbëjnë interes publik, mbrotja e të cilit është qëllim i ligjit nr. 7/2017 “Për nxitjen e përdorimit të energjisë nga burimet e rinovueshme”. Në funksion të këtyre qëllimeve, sipas nenit 22 të ligjit, çmimi i blerjes së energjisë prej këtyre prodhuesve llogaritet nga ERE, në përputhje me metodologjinë e miratuar nga Këshilli i Ministrave. Sipas VKM nr. 687/ 2017, metodologjia e llogaritjes së çmimit të blerjes së energjisë elektrike i referohet çmimit mesatar vjetor të tregut të ditës në avancë të vitit përkatës të bursës hungareze të energjisë. Përveç këtij çmimi, me qëllim promovimin e burimeve të rinovueshme dhe për ta bërë sa më tërheqës këtë treg për subjektet e interesuara për të investuar në të, Këshilli i Ministrave ka parashikuar që këta prodhues përfitojnë edhe një bonus, i cili sipas pikës 3 të VKM nr. 687/ 2017, ka qenë në vlerën 1.30. Me ndryshimet e VKM nr. 687/ 2017 me VKM nr. 396/ 2020, vlera e bonusit për promovimin e burimeve të rinovueshme ndryshoi nga 1.30 në 1.20, çka përbën edhe objektin e këtij gjykimi. 

16. Duke iu referuar rastit konkret, pala paditëse pretendon se ulja e bonusit për promovimin e burimeve të rinovueshme nga 1.30 në 1.20, sipas VKM nr. 396/ 2020, ka sjellë përkeqësim të gjendjes financiare të anëtarëve të shoqatës në raport me pritshmëritë e tyre. Është e kuptueshme që ulja e bonusit për promovimin e burimeve të rinovueshme nga 1.30 në 1.20 sjell zvogëlim të të ardhurave për subjektet që ushtrojnë këtë aktivitet në raport me pritshmëritë por thjesht ruajtja e nivelit të të ardhurave për këtë grup subjektesh, përbën një interes pasuror të një grupi të kufizuar subjektesh (anëtarët e shoqatës) dhe nuk mund të identifikohet si një interes publik, prej të cilit përfiton shoqëria si e tërë apo një pjesë e mirë e saj. 

17. Gjatë këtij procesi, përveç uljes së nivelit të të ardhurave për këtë grup subjektesh, nga pala paditëse nuk është argumentuar në mënyrë konkrete se cilat janë ndikimet negative të kësaj mase në tregun e energjisë së burimeve të rinovueshme dhe zhvillimin e tij, si interes publik. Nga pala paditëse nuk u argumentua në mënyrë konkrete, referuar organizimit të faktorëve të prodhimit në raport me ndryshimet ndërkombëtare të çmimit të energjisë, se si dhe në çfarë mase cenohet tregu i energjisë, në kuptim të përkeqësimit të tij, të humbjes së qëllimit të këtij bonusi si promovues i burimeve të rinovueshme, të uljes së interesit që shfaq ky treg, me pasojë daljen e subjekteve nga tregu për shkak të përkeqësimit të gjendjes financiare në atë masë sa e bën të papërballueshëm vazhdimin e aktivitetit dhe nuk nxit futjen e aktorëve të rinj në këtë treg. Gjatë këtij procesi, fokusi i pretendimeve të palës paditëse u përqendrua në ruatjen e nivelit të të ardhurave të një grupi të kufizuar subjektesh që ushtrojnë këtë aktivitet pa treguar se si përmes këtij fakti (ruajtjes së nivelit të të ardhurave të këtyre subjekteve) do të mbrohet interesi publik, pra i të gjithë shoqërisë apo një pjese të mirë të saj. 

18. Në këtë kuptim, përsa kohë kjo padi nuk kërkon mbrojtjen e ndonjë interesi publik, por vetëm interesin pasuror të përbashkët të anëtarëve të saj, jam i mendimit se pala paditëse, në kuptim të nenit 15 pika (d) të ligjit nr.49/2012, nuk legjitimohet për të ngritur këtë padi dhe për të kundërshtuar në mënyrë abstrakte VKM nr. 396, datë 13.05.2020, përsa i përket ndryshimit të bonusit për promovimin e burimeve të rinovueshme. Në kushtet kur pushimi i gjykimit mund të kryhet pa kufizim në çdo gjendje dhe shkallë gjykimi, vlerësoj se në zbatim të nenit 63 (1) shkronja “e” të ligjit nr.49/2012, vendimi i Gjykatës Administrative të Apelit duhet të prishet dhe çështja të pushohet. 

Gjyqtar: Gentian Medja

